3D ВА 4D УЗИ. УЛЬТРАТОВУШЛИ ТЕКШИРИШНИНГ ЯНГИ ИМКОНИЯТЛАРИ\nДавлат стандартлари бўйича хомиладорлик даврида 3 маротаба (11-14, 18-21 ва 32-36 хафталар) режали ультратовушли текшириш (УТТ) ўтказилиши шарт қилиб белгиланган. Бунда УТТ хомиладорликнинг турли босқичларида хомилани она қорнидаги ривожланиш нуқсонларини ва хомиладор аёл организмидаги функционал ўзгаришларни аниқлайди. Сўнгги йилларда ота-оналарга ушбу мажбурий текширувлардан ташқари яна бир маротаба 3D ва 4D усулида ультратовушли текшириш тавсия этилмоқда.\nСавол туғилади: 3D ва 4D УТТ нима? Хомиладорлар бу текширувдан нималарни олади? Тиббий нуқтаи назардан унинг зарурлиги даражаси қанча? Бу саволларга жавоб бериш учун юқори технологиялар дунёси ва фантастик имкониятлар оламига назар солиш талаб этилади.\n3D ва 4D нима?\nКўпчиликда «3D» ва «4D» сўзлари 21 аср киноиндустриясининг имкониятлари билан ассоацияланади. Ультратовуш диагностикаси хақида гапирилганда эса 3D ва 4D форматдаги УТТ айниқса акушерлик ва гинекологияда актуал бўлиб, хозирги замон тиббий технологиялари орасидаги революцион босқич хисобланади.\nХомиладорлик давридаги 2D усулида ўтказиладиган текширувлар нуқта ва чизиқчаларда иборат кулранг шкала тасвирларда кўринади. Буларни тушуниш ва боланинг соғломлиги ёки патологик холати хақида хулоса чиқариш фақат УТТ врачига боғлиқ бўлади. 3D - 4D форматдаги УТТ да эса хомиладор аёл ўз бўлажак фарзандини аниқ кўра олиши ва тушуниши мумкин.\n3D– бу 3 ўлчамли параметрларда (баландлик, узунлик, чуқурлик) хажмли рангли аниқ тасвирлар бўлиб, боланинг ташқи кўринишини онаси қорнидаёқ тавсифлай олади.\n4D форматдаги УТТ эса 3 ўлчамли тасвирларга қўшимча боланинг харакатини қўшилиши кузатилади, яъни тўртинчи ўлчов сифатида айни вақтдаги харакат кузатилади.\nБошқача сўзлар билан айтганда бўлажак ота-оналар ўзларининг фарзандларини ноёб лахзалари (оёқ-қўлларини қимирлатиши, эснаши, кулиши, афтини бужмайтириши) ни кўриш, бўлажак фарзандининг альбоми учун биринчи фото ва видеокадрлар электрон қурилмаларда сақлаб қолиш имконига эга бўлади.\n3D ва 4D УТТ нимани кўрсатади?\n3D ва 4D форматидаги ультратовушли текшириш оддий текширишларга (10-15 дақиқа) нисбатан 2-3 баробар кўп вақт талаб этиб, ўртача 40-50 дақиқа давом этади. Аввал УТТ мутахассиси 2 ўлчамли текшириш орқали хомиланинг ички аъзо ва тизимларини функционал холатини, ўсиш темпини, хромосом патологиялари хавфини, хомила йўлдоши ва қоғоноқ сувлари хақида маълумоталарни бахолайди. Сўнг ускуна 3D ва 4D режимига ўтказилади. Экспертларнинг таъкидлашича хомила холатини бахолашда 3D ва 4D УТТ нинг қуйидаги устунликлари мавжуд:\n• Хомила аъзолари хақида кўпроқ маълумот олиш;\n• Хомиланинг она қорнидаёқ юрак фаолияти, қон оқими, хужайраларнинг кислород ва озуқа моддалари билан таъминланишини аниқлаш;\n• Хомиланинг текширилаётган аъзоларини хажм жихатидан шакллантириш, улардаги патологияларни эрта босқичларда аниқлаш;\n• Боланинг анатомик хусусиятларини бирма-бир ўрганиш: бармоқларини санаш, лаблари ва бурни шаклини бахолаш ва юз нуқсонларини аниқлаш («қуёнлаб», «бўри жағ»).\n• Боланинг эмоционал холатини тахлил қилиш (масалан, апатия-асфиксия белгиси, юзини буриштириши – оғриқ ва ички аъзоларидаги ривожланиш камчиликлари, юзидаги кулгу – бола ва онанинг абсолют соғлиги);\nАйтиш мухимки 3D ва 4D ультратовушли диагностикада хам текшириш частотаси ва ультратовушли тўлқин қуввати 2D режимидагидек қолади. Бу эса 3D ва 4D форматдаги текширишларни хам хомила ва она соғлиги учун зарарсиз эканлигини англатади.\nАммо таъкидлаш жоизки 3-4D тасвирларни тиниқ чиқиши учун ультратовуш қувватини ошириш ва унинг хомилага таъсири давомийлигини узайтиришга тўғри келади. Айрим мутахассисларнинг фикрича бу хомиланинг нормал ривожланишига салбий таъсир этиши мумкин. Америка нинг озуқа махсулотлари ва дори воситаларини назорат қилиш федерал агентлигининг (FDA) фикрига кўра 3D ва 4D УТТ ни шунчаки қизиқиш учун ўтказиш нотўғри. Бутунжахон Соғлиқни сақлаш ташкилотининг УТТ врачларига кўрсатмасига биноан бу масалада ALARA (As Low As Reasonably Achievable) принципига таяниш, яъни «Имкон қадар озроқ текшириш» керак.\nШундай қилиб 3D- ва 4D-УТТ мажбурий эмас балки қўшимча текшириш усули хисобланади. Боланинг тасвирлари эстетик ва биографик нуқтаи назардан қизиқиш уйғотади. Боланинг ривожланиш давридаги видеороликларга эга бўлиш қайтариб бўлмайдиган имконият. Оналарга эса хам врач кўрсатмаларига амал қилишни хам ички хиссиётларига қулоқ солишни тавсия этамиз.\nМарт 05, 2018 2426 3 Рукн АКУШЕРЛИК\nАвг 21, 2017 3691\nУЛЬТРАТОВУШЛИ ТЕКШИРУВНИНГ ТУРЛАРИ – 2Д, 3Д ва 4 Д УЗИ ФАРҚИ НИМАДА?....\nАвг 20, 2017 1972\nАвг 17, 2017 1812


ЎзА - Юксак эътибор самараси\n12.01.2015 15:25 Болалар спорти\nПрезидентимизнинг болалар спортини ривожлантиришга қаратилган фармон ва қарорлари ижроси доирасида Андижон вилоятида ҳам кенг кўламли ишлар амалга оширилмоқда.\nБолалар спортини ривожлантириш жамғармасининг Андижон вилояти филиалидан олинган маълумотларга кўра, 2003-2013 йилларда жамғарма маблағлари ҳисобидан 151 иншоот барпо этилган. Унинг 118 таси, яъни 88 фоизи қишлоқ жойларда қад ростлаган. Бу ишлар навқирон авлоднинг спорт билан мунтазам шуғулланиши учун кенг имкониятлар яратмоқда, уларнинг ҳар томонлама соғлом ва баркамол бўлиб вояга етишига хизмат қилаётир.\n– Ўтган йили вилоятимизда учта болалар мусиқа ва санъат мактаби, тўртта болалар спорти иншооти, бешта спорт зали қурилиб, фойдаланишга топширилди, – дейди Ўзбекистон Республикаси Халқ таълими вазирлиги ҳузуридаги Болалар спортини ривожлантириш жамғармаси Андижон вилояти филиали раҳбари Неъматулло Абдураҳмонов. – Улар зарур жиҳозлар билан таъминланди. Бу ишлар учун 14 миллиард 89 миллион сўм йўналтирилди.\nЗамонавий лойиҳалар асосида Андижон шаҳри, Балиқчи, Избоскан, Шаҳрихон, Қўрғонтепа туманларидаги умумтаълим мактабларида барпо этилган спорт заллари мазкур ҳудудларда болалар спортини янада ривожлантириш, ўқувчиларнинг спортга бўлган қизиқиш ва интилишини ошириш, уларни жисмоний тарбия ва спортга кенг жалб этишга хизмат қилмоқда.\n– Мактабимизда замонавий спорт зали қурилганидан нафақат ўқувчилар, балки уларнинг ота-оналари ҳам жуда хурсанд, – дейди Балиқчи туманидаги 36-умумтаълим мактабининг жисмоний тарбия фани ўқитувчиси Ирода Жуманова. – Етти юз эллик нафардан зиёд ўқувчи таҳсил олаётган мактабимизда футбол, волейбол, қўл тўпи, стол тенниси бўйича тўгараклар фаолият кўрсатмоқда. Янги спорт зали қўшимча гуруҳ ва тўгараклар ташкил этиш бўйича кенг имкониятлар яратмоқда.\nЖамғарма ташкил этилганидан буён вилоятнинг туман ва шаҳарларида 1 минг 850 га яқин спорт секциялари ташкил этилди. Айни кунларда уларда 6-18 ёшли 60 мингдан зиёд ўғил-қиз спортнинг кўплаб турлари билан мунтазам шуғулланмоқда.\nЖамғарма ташаббуси билан 2014 йилда туман, шаҳар ва вилоят миқёсида мингга яқин оммавий спорт тадбирлари, шунингдек, ўн бир халқаро спорт мусобақаси ўтказилди. Мазкур тадбирларда 193 мингга яқин ўқувчи қатнашди. Уларнинг 80 минг нафари қизлардир. Спортнинг сузиш, бокс, шахмат каби турлари ҳамда бадиий гимнастика бўйича машҳур спортчилар иштирокида маҳорат сабоқлари уюштирилди.\n– Сузиш бўйича мамлакатимиз ва халқаро миқёсда ўтказилган мусобақаларда бир неча бор ғолиб бўлганман, – дейди Андижон машинасозлик институти қошидаги академик лицей ўқувчиси Шоҳсанам Тошпўлатова. – Мамлакатимизда биз, ёшларнинг спорт билан мунтазам шуғулланишимиз учун барча зарур шарт-шароитларнинг яратилгани учун шундай муваффақиятларга эришмоқдамиз.\nВилоятда болалар спортини ривожлантириш бўйича амалга оширилаётган ишлар натижасида нафақат спорт билан шуғулланувчи болалар сафи ортмоқда, балки эришилаётган натижалар ҳам салмоқли бўлаётир.\nМаълумотларга кўра, 2013 йили андижонлик ёш спортчилар мамлакатимиз ва халқаро миқёсда ўтган икки юз йигирмадан ортиқ турли мусобақаларда муваффақиятли қатнашган – 596 олтин, 592 кумуш, 620 бронза медалларини қўлга киритган.\nПрезидентимиз раҳнамолигида навқирон авлоднинг спорт билан мунтазам шуғулланиши учун яратилган шароит ва имкониятларнинг янада яхшиланаётгани, болаларнинг спортга кенг жалб этилаётгани уларнингмаънан етук ва жисмонан соғлом униб-ўсишларини таъминлашга хизмат қилмоқда.\nФ.Убайдуллаев, Зуҳриддин Умрзоқов (сурат), ЎзА


ЕТИМЛАРГА ҒАМХЎРЛИК – УЛКАН САВОБ — Zayd ibn Sobit\nЗайд ибн Собит жомеъ масжиди\nДинда саволим бор?\nЕТИМЛАРГА ҒАМХЎРЛИК – УЛКАН САВОБ\nZaydibnsobit.uz\t/ 10.09.2020\t/ - Рисола\nالحَمْدُ للهِ أَوصَى بِالإِحْسانِ إِلى الأَيْتامِ، وأَمَرَ لَهُمْ بِجَمِيلِ الرِّعايَةِ وحُسْنِ القِيامِ، وَالصَّلاَةُ وَالسَّلاَمَ عَلَى سَيِّدِنَا ونبينا مُحَمَّدٍ رُعاةِ حُقُوقِ المِسكِينِ واليَتِيمِ، وَعَلَى آلِهِ وَصَحْبِهِ أجْمَعِينَ، أَمَّا بَعْدُ\nМуҳтарам жамоат! Маълумки, динимизда жамиятнинг ҳар бир аъзосига алоҳида эътибор билан қаралади. Катта ёки кичик бўлсин, эркак ёки аёл бўлсин ҳар бир инсон ҳурмат-эҳтиромга лойиқдир.\nАллоҳ таолонинг хоҳиш иродаси билан гоҳида болалар ёшлигиданоқ ота-онасидан ажраладилар. Улар учун ота-онани ўрнини босувчи кишиларга эҳтиёж туғилади. Етим болалар айнан ёрдам ва эътиборга лойиқ жамият аъзоларидир. Аллоҳ таоло жамиятдаги бошқа шахсларнинг етимларга бўладиган муносабати, уларнинг мол-мулкларига оид ҳукмларни ҳам Қуръони каримда ва Ўз пайғамбари Муҳаммад саллаллоҳу алайҳи васалламнинг ҳадиси шарифлари орқали баён қилиб берган.\nМусулмон жамиятининг етимларга кўрсатадиган биринчи эътибори, етимларнинг дилини оғритмаслик, уларнинг ҳаққини емаслик ва улар балоғат ёшига етгандан кейин, уларнинг мол-мулкларини ўзларига қайтариб беришдир. Бу ҳақида Аллоҳ таоло Қуръони каримда шундай марҳамат қилади:\nوَابْتَلُوا الْيَتَامَى حَتَّى إِذَا بَلَغُوا النِّكَاحَ فَإِنْ آَنَسْتُمْ مِنْهُمْ رُشْدًا فَادْفَعُوا إِلَيْهِمْ أَمْوَالَهُمْ وَلَا تَأْكُلُوهَا إِسْرَافًا وَبِدَارًا أَنْ يَكْبَرُوا وَمَنْ كَانَ غَنِيًّا فَلْيَسْتَعْفِفْ وَمَنْ كَانَ فَقِيرًا فَلْيَأْكُلْ بِالْمَعْرُوفِ فَإِذَا دَفَعْتُمْ إِلَيْهِمْ أَمْوَالَهُمْ فَأَشْهِدُوا عَلَيْهِمْ وَكَفَى بِاللَّهِ حَسِيبًا\nяъни: “Етимларни, то балоғат ёшига етгунларига қадар назорат қилиб (вояга етиш вақтини кузатиб) турингиз: вояга етганларини сезсангиз, (қўлингиздаги омонат) мол-мулкларини ўзларига топширингиз! Уларни исроф қилиб ва (улғайиб қолмасинлар деб) шошқалоқлик билан еб юбормангиз! Ким бой бўлса, (етимнинг мулкидан ейишдан) сақлансин. Агар камбағал бўлса, яхшиликча (меъёрида олиб) есин. Мол-мулкларини ўзларига қайтарганингизда, уларга гувоҳ чақирингиз. Аллоҳ ҳисоб-китобда кифоя қилувчи зотдир” (Нисо сураси, 6-оят).\nФиқҳий қонун-қоидаларга кўра, шариатимизда етим деб балоғатга етмасидан олдин отаси вафот этган болага айтилади. Балоғат ёшига етганидан сўнг етим ҳисобланмайди. Бу хусусда Расулуллоҳ саллаллоҳу алайҳи васаллам шундай деганлар:\n«لَا يُتْمَ بَعْدَ احْتِلَامٍ، وَلَا صُمَاتَ يَوْمٍ إلَى اللَّيْلِ«\n(رَوَاهُ الامام أَبُو دَاوُد عَنْ عَلِيِّ رضي الله عنه)\nяъни: “Эҳтилом (балоғатга етган)дан сўнг етимлик йўқдир. Кундузи то кечгача сукут қилиб, (бошқа диндагиларда бўлгани каби) жим туриш ҳам йўқдир”, (Имом Абу Довуд ривоятлари).\nДемакки, юқоридаги оят ва ушбу ҳадиснинг далолатига кўра етимларнинг вояга етишлари, уларнинг мустақил ҳаётга қадам қўйишлари билан шарт-шароитлар ўзгаради.\nМуҳтарам жамоат! Бизнинг диёрларда етим-есирларга алоҳида ғамхўрлик қилиш, уларнинг бошини силаш улкан савоб экани, етимнинг ҳаққини ейиш оғир гуноҳ эканлиги каби тушунчалар халқимизнинг қон-қонига сингиб кетгандир. Бизнинг ота-боболаримиз олийжаноб ислом динимизнинг таълимотига амал қилиб, етимлар, моддий-маънавий кўмак ва ҳимояга муҳтож бўлганларга меҳр-мурувват улашиб, керак бўлса уйларидан жой берганлари фахрланса арзигулик ишдир.\nЕтимни кафолатига олишнинг фазилати, унга бериладиган савобларнинг улуғлиги ҳақида Пайғамбаримиз Муҳаммад саллаллоҳу алайҳи васаллам шундай деганлар:\n«أَنَا وَكَافِلُ الْيَتِيمِ فيِ الْجَنَّةِ هَكَذَا» وَأَشَارَ بِالسَّبَّابَةِ وَالْوُسَطَى وَفَرَّجَ بَيْنَهُمَا\n(رواه البخاري عن سهل بن سعد رضي الله عنه)\nяъни: “Етимни ўз қарамоғига олган киши жаннатда мен билан мана шундай ёнма-ён турамиз”, — деб кўрсаткич ва ўрта бармоқлари орасини очиб кўрсатдилар” (Имом Бухорий ривоятлари).\nКейинги пайтларда “тирик етимлар” деган иборанинг кўп эшитилишига ҳам асослар бор. “Тирик етим” деганда отаси тирик бўла туриб, фарзандларини ташлаб кетган, уларни нафақасиз, тарбиясиз, қийин шароитда яшашга мажбур қилган инсофсиз, виждонсиз, оталарнинг фарзандлари тушунилади. Ахир ўзининг роҳатини кўзлаб, оиласини ва гўдак фарзандларини қаровсиз қолдириб кетаётган инсонларни комил мусулмон деб бўладими!?\nЕтимни кафолатга олишнинг фазилатли бўлиши муқобилида, Қуръони каримда етимга қаҳр қилмаслик, унга мерос қолган молга кўз олайтирмаслик таъкидланади:\nяъни: “Бас, энди Сиз (ҳам) етимга қаҳр қилманг!” (Зуҳо сураси, 9-оят).\nВаҳоланки, етимларга ғамхўрлик қилиш борасида Пайғамбаримиз саллаллоҳу алайҳи васаллам:\n«خَيْرُ بَيْتٍ فِي الْمُسْلِمِينَ بَيْتٌ فِيهِ يَتِيمٌ يُحْسَنُ إِلَيْهِ، وَشَرُّ بَيْتٍ فِي الْمُسْلِمِينَ\nبَيْتٌ فِيهِ يَتِيمٌ يُسَاءُ إِلَيْهِ»\n(رواه البخاري عن عَنْ أَبِي هُرَيْرَةَ رضي الله عنه)\nяъни: “Мусулмонларнинг уйи ичида энг яхшиси етимга яхши муносабатда бўлган уйдир. Мусулмонларнинг уйи ичида энг ёмони етимга ёмонлик қилинадиган уйдир”, — деганлар (Имом Бухорий ривоятлари).\nЕтимни ўз қарамоғига олишга ҳақлироқ киши аввало, унинг энг яқин қариндошларидир. Чунки, бошқаларга қараганда қариндошлари, яқин кишилари етимга нисбатан мушфиқ ва меҳрибонроқ бўлади.\nШариатимиз етимларнинг таъминотини, агар унга мол мерос қолган бўлса, ўшандан, мол қолмаган бўлса, яқин қариндошларининг маблағидан таъминланиши белгилаб қўйилган. Масалан, етимни бобоси ёки балоғатга етган акаси, ёки амакиси етимни моддий жиҳатдан таъминлаш вожиб бўлади.\nЯқин қариндошлардан ташқари етимларни қарамоғига олмоқчи бўлганлар, уларни ўз қариндошлари даврасида (масалан, бобо ва бувилари) қолдириб, ҳомийлик қилсалар яна ҳам яхшироқ бўлади.\nШуни алоҳида таъкидлаш керакки, пандемия даврида аҳолининг даромади кам бўлган қисми бирмунча қийинчиликка дуч келди. Жумладан, отасини йўқотган етимларнинг ҳам вазияти оғир бўлди, лекин халқимизнинг саховатли фарзандлари айни мана шу машаққатли даврда етимларга ўзларининг хусусий мол-мулклари ёки турли фонд ва жамғармалар орқали ёрдам беришмоқда. Албатта, Аллоҳ таоло улар сарфлаган маблағларнинг ўрнини бир неча баробар қилиб тўлдиради ва ваъда қилган катта ажрларини беради.\nМаълумки, динимиз қоидаларига кўра ҳеч кими бўлмаган етимларнинг ҳомийси давлатдир. Ҳозирги кунда давлатимиз томонидан ҳам етимлар учун “Меҳрибонлик уйлари” ташкил қилиниб, у ерда тарбия топаётган болаларга ғамхўрлик қилиб келинмоқда. Балки, уларга моддий томондан ҳамма шароитлар яратиб берилмоқда. Бироқ, ҳар қанча бўлса-да, ота-онасининг меҳрини ҳеч ким беролмайди. Шунинг учун, фарзандларини тирик етим қилаётган оталар, ўз жигарларидан воз кечиб кетаётган оналар нақадар оғир гуноҳ қилаётганларини англамоқлари лозим.\nПандемия сабабли бир қанча оилалар боқувчисини йўқотди. Улар қаторида етим қолган болалар ҳам бор. Барчамиз атрофимиздагиларга эътиборли бўлиб, қийин аҳволда қолган етимлар ва бева-бечоралардан хабардор бўлиб туришимиз, уларга озми-кўпми қўлимиздан келганча ёрдам бериб туришимиз динимиз тарғиботи ва одамийлик талабидир. Аллоҳ таоло бизни бахилликдан сақлаб, саховатли кишилардан қилсин!\nАзизлар! Маърузамизнинг давомида намознинг фарзларидан бўлмиш такбири таҳримага оид баъзи масалалар ҳақида суҳбатлашамиз.\nНамозга киришда қўллар қулоқ баробаригача кўтарилиб, қўлнинг бош бармоғи қулоқнинг юмшоғига етказилади ва такбири таҳрима – “Аллоҳу акбар” лафзини айтиб намозга кирилади.\nҚўллар кўтарилганда кафтнинг ички томони Қиблага қаратилиб, бармоқлар бироз очилган ҳолатда бўлади.\n“Аллоҳу акбар”, деб такбир айтганда “Аллоҳ” лафзидаги “а” товушини чўзиб “Аааллоҳ” деса, ёки “Акбар” сўзидаги “а” товушини чўзиб “Ааакбар” деса, ёки “ба” товушини чўзиб “Акбааар” деса, намозга кирган бўлмайди, яъни намози бузилади.\nИмомга иқтидо қилувчи киши намозга киришда имомдан олдин “Аллоҳу акбар”ни айтиб қўйса, намозга киришган бўлмайди. Шунинг учун имом “Аллоҳу акбар” ни “ро” сига келганда, иқтидо қилувчи киши “Аллоҳу акбар” ни бошлаши керак.\nНамозга кечикиб келган киши имомни руку қилиб турганини кўрса ва биринчи рукуга кетиб, кейин такбири таҳрима айтса, намозга киришган бўлмайди. Чунки такбири таҳримани тик турган ҳолда айтиш керак (Манба: “Фатовои ҳиндийя” китоби).\nАллоҳ таоло барчамизни муҳтожларга ёрдам қўлини чўзишга тавфиқ берсин ва бунинг эвазига ваъда қилинган улуғ ажру савобларни олишни насиб қилсин! Омин!\nҲурматли имом-домла! Келаси йил учун “Ҳидоят” ва “Мўминалар” журналлари ҳамда “Ислом нури” газетасига обуна бўлиш бошланди! “Ҳидоят” 84 000 (саксон тўрт минг сўм), “Мўминалар” 48 000 (қирқ саккиз минг сўм) ва “Ислом нури” 62 400 (отмиш иики минг тўрт юз сўм). Шуни жамоатга эълон қилиб қўйишингизни сўраймиз.\nКАЛИТ СЎЗ: Ғамхўрлик, Етим, Савоб\nСенга Аллоҳ кифоя қилсин\n«Зайд ибн Собит» масжиди\n© 2020 - Zaydibnsobit.uz | Барча хуқуқлар химояланган. Сайтдан маълумот олинганда манба кўрсатилиши шарт. ЎзМАА интернет-ОАВ гувоҳномаси рақами: 1318


Наманган шаҳридаги уйда газ баллони портлади. Жабрланганлар бор\nНаманган шаҳридаги уйда газ баллони портлади....\nЎзбекистон Республикаси ИИВ Ёнғин хавфсизлиги бош бошқармаси Матбуот хизмати ўтган ҳафта республикада содир бўлган ёнғинлар ҳақида маълумот берди.\nХабарга кўра, 22 январь куни Хоразм вилояти Ҳазорасп туманида яшовчи фуқаро Д.А.нинг уйида ёнғин содир бўлиб, уйнинг 40 кв. м. майдонда томи, шифт қисми ва гаражидаги «Нексия» ва «Дамас» русумли автомобиллари ёниб зарарланган. Ёнғин юзасидан терговга қадар текширув олиб борилмоқда. Ёнғин сабаби аниқланмоқда. Тан жароҳати олганлар йўқ.\nШунингдек, 27 январь куни Қорақалпоғистон Республикаси Чимбой туманида яшовчи Ж.А.нинг уйидаги печ мўрисининг носозлиги натижасида ёнғин келиб чиқиб, уйнинг 80 кв. м. майдонда томи, шифти қисми ва уй жиҳозлари ёниб зарарланган. Тан жароҳати олганлар йўқ.\n28 январь куни Наманган вилояти Наманган шаҳрида яшовчи фуқаро Ж.И.нинг келини ошхонага кириб, электр чироғини ёққан вақтида хонага тўпланган газ ва ҳаво аралашмасининг чақнаши содир бўлган. Чақнаш натижасида уйнинг 65 кв. метр майдонда томи, шифт қисми ва уй жиҳозлари ёниб зарарланган ҳамда уй эгаси Ж.И., турмуш ўртоғи М.А. ва келини М.И. куйиш тан жароҳати олишиб, шифохонага ётқизилганлар. Хонага газ плитасига ўрнатилган пропан газ баллонига шланг уланган жойидан газ сизиб чиқиши газ тўпланиб қолишига сабаб бўлган.


"Жамият" газетаси мактабга ўтин олиб бораётган ўқувчилар ҳақида ёзди.\nБухоро вилоятидаги айрим мактабларда иситиш тизими яхши ишламагани оқибатида ўқувчилар сифнларни иситиш учун мактабга ўтин олиб бормоқда.\nБозорда нарх бир кунда икки марта ўзгармоқда, “Элга хизмат” расталари хўжакўрсинга ишламоқда\nТошкент бозорларида ташкил этилган ва арзонлаштирилган маҳсулотлар сотиладиган “Элга хизмат” расталари фаолияти хўжакўрсинга бўлиб қолмоқда (“Оила даврасида”, 21 декабрь).\nУшбу расталард сотилаётган озиқ-овқат маҳсулотлари сифати ҳаминқада бўлгани боис харидорлар бошқа растадан бозор-ўчар қилишга мажбур бўлмоқда. Шунингдек, харидорлар томонидан бозорларда нарх-наво тез-тез ошаётгани ҳам хавотир билан қайд этилган.\n“Ростини айтсам, нархларнинг “ўйнаши” кишини кўп хавотирга соляпти. Айниқса, кундалик эҳтиёждаги маҳсулотларнинг нархи бир куннинг ўзида икки мартагача ўзгараётганини сира тушунолмай қолдик. Ҳозирдан нархлар шунча ошса, Янги йил байрами арафасида, қишнинг қоқ чилласида қанча бўлади, а? Байрамолди озиқ-овқат янада қимматлашишидан ҳамма ташвишда” деган “Эски жўва” бозоридаги харидор Дилобар Тожиева.\nХалқ артисти Рамиз Усмонов: Алишер Навоий номидаги катта театрда муҳит бузилган\nАлишер Навоий номидаги Давлат академик катта театрида муҳит бузилган, кўпчилик санъаткорлар ишлагаси ҳам келмай қолган (“Даракчи”, 21 декабрь).\nБу ҳақда маълум қилган Ўзбекистон халқ артисти Рамиз Усмоновга кўра, муҳит бузилишига театр директори сабабчи.\n“Камчилигимиз – режиссёрлар йўқ. Дирижёрларимиз кексайиб қолган, ёшларни жалб қилиш керак. Ноёб овозлар бўлгани билан режиссёр, дирижёр бўлмаса, фойдаси йўқ. Театримиз тизими нотўғри ишлайди... Ижрочиларни тақсимлаш бадиий раҳбарнинг иши. Директор ҳам ҳамма ходимининг имконият даражасини билиши, спектаклларнинг тақдири билан қизиқиши лозим, лекин...” деган Р.Усмонов.\nОпера хонандаси Р. Усмонов театр директори фаолияти юзасидан Маданият вазириги мурожаат қилишмоқчи эканини билдирган. Эслатиб ўтамиз, айни пайтда Алишер Навоий номидаги катта театрга мамлакатнинг собиқ Маданият вазири Маҳмуд Муродов бошчилиги қилмоқда.\nБухоро: ўқувчилар мактабга ўқув сумкаси ва... ўтин олиб бормоқда\nБухоро вилояти Когон туманининг ҳисоботларда газлаштирилган деб кўрсатиладиган қишлоқларида аслида газ йўқлиги ёки босими пастлиги кузатилмоқда (“Жамият”, 15 декабрь).\nМасалан, Пўлотчи қишлоғида жойлашган 20-мактаб ўқувчилари мактаб совуқлигидан ўзи ўтин олиб боришга мажбур бўлмоқда.\n“Бир қўлида дафтар-китобу егулик жойланган сумка, иккинчи қўлида ўтин. Ёш болалар изғиринда қайси бирини кўтарсин?” дейди шу ерлик Сония Абдуллаева. Туманнинг бошқа қишлоқларидан ҳам газ ва кўмир таъминоти бўйича шикоятлар тушган. “Қиличини қайраб турган қиш на мутасаддиларнинг баҳоналарини, на аҳолининг аҳволини тушунади” деб ёзади газета.


26 Май 09:51\nNUR-SULTAN. Кazinform - 1 июндан бошлаб Германияга кирувчи фуқаролардан эмлаш сертификати, CОVID-19 ёки коронавирус тести манфий бўлганлиги тўғрисидаги гувоҳнома тақдим этилиши талаб қилинмайди, дея хабар беради Кazinform Deutsche Wеllега таяниб.\nГермания ҳукумати Германияга киришни хоҳловчи немислар ва чет элликлар учун коронавирус чекловларини бекор қилмоқда. 1 июндан бошлаб ташриф буюрувчилардан 3G қоидасига риоя қилиш талаб қилинмайди. Бундай қарор мамлакат ҳукумати томонидан 25 май, чоршанба куни пандемия даврида Германияга кириш тўғрисидаги янги қарорда қабул қилинди. 3G қоидасига кўра, Германияга кирувчи 12 ёшдан ошган шахсда эмлаш сертификати ёки олдинги CОVID-19 касаллиги сертификати ёхуд охирги 24 соат ичида ўтказилган коронавирус тести манфий бўлиши керак.\nГермания Соғлиқни сақлаш вазирлиги матбуот котиби Ханно Кауц DW илтимосига кўра, бу қоида руслар ва беларусларга тегишли эканлигини тасдиқлади. Ҳукумат қарорига кўра, у 1 июндан 31 августгача амал қилади. Расмийлар, агар пандемиянинг янги тўлқини бошланса, чекловлар кузда яна киритилиши мумкинлигини истисно қилмаяпти.\nАмалдаги қоида «коронавирус варианти» деб аталадиган ҳудудлардан кирувчиларга тааллуқли эмас. Улар, аввалгидек, Германияга келгач, эмланган ёки касал бўлган бўлишидан қатъи назар, 14 кунни ўз-ўзидан изоляцияда ўтказиши керак. Бироқ, dpa таъкидлаганидек, ҳозирда дунёнинг ҳеч бир давлати бундай минтақа ҳисобланмайди.\nЯнги тартибга кўра, Германияга кирувчи одамларнинг нафақат Европа Иттифоқида рўйхатдан ўтган, балки Жаҳон соғлиқни сақлаш ташкилоти томонидан тасдиқланган вакциналар билан қилинган коронавирусга қарши эмлаши тан олинади.


Шунингдек, хўжаликда ўстирилаётган “Шарқ туяси” ҳамда пирамидасимон арча кўчатларига ҳам талаб юқори. Айни чоғда бу ерда япон софораси, ўрик, шафтоли сингари дарахт ниҳоллари ҳам етиштирилмоқда. Бинобарин, боғбонлар жорий йилги кўкаламзорлаштириш мавсуми учун 103 минг тупдан зиёд ана шундай бир неча турдаги мевали ва манзарали дарахт кўчатларини тайёрлашди.\n— Бу йил кўчатчилик майдонларимизни янада кенгайтирдик, — дейди ўрмон хўжалиги директори Шокир Нурмуҳаммедов. — Шу билан бирга, дуб, каштан, сумах кўчатлари етиштиришга ҳам киришдик. Ҳозир Мирзаобод тумани ҳудудидаги ўрмонзорни кенгайтириш ҳаракатидамиз. Яна 4 гектар яйдоқ ерга қайрағоч ва ясин ниҳоллари ўтқазиб, яшил майдон ҳажмини жами 14 гектарга етказмоқчимиз.\nМазкур рукндаги бошқа мақолалар: « «...Ҳаёти жоним сенсен»\tЯратувчанлик, бунёдкорлик ва меҳр-оқибат ифодаси »


Сирдарёда қўшнисининг уйига ўғирликка тушган шахс ушланди\n19:25 / 04.03.2017\nКечаги улфатчиликдан боши оғриб, ўрнидан туришга эриниб ётган Шомурод (исмлар ўзгартирилди) ҳовлида собиқ хотинининг овозини эшитиб ҳушёр тортди, деб ёзади “Постда” газетаси.\nАёл у ётган сўрига яқинлашиб, бақира кетди:\n– Нега алимент пулини тўламаяпсиз? Судга арз қиламан!\n– Бақирма! Иш топсам, оларсан пулингни, – деди Шомурод афтини буриштириб.\n– Берадиган пулингиз менга эмас, болаларга керак. Ишламай уйда ётгунча пул топиб, алиментни тўлаб қўйинг! – бўш келмади Хуршида.\n«Ҳа, бу хотин мени қаматишдан ҳам тоймайди». Шомурод шундай деганча ғудрана-ғудрана ўрнидан турди-да, юз-қўлини ювишга тутинди.\nМана, неча ойдирки, алимент тўлашга пули йўқ. Шу сабаб у муқим бир ишнинг бошини тутмаганидан юраги сиқилар, мақсадсиз кўча-кўйда санғиб, танишлари билан ҳуда-беҳуда кун ўтказарди.\nШомурод бугун нима қилсам экан, дея боши қотди. Шу пайт Ширин шаҳрида танишларидан бири тўй қилаётгани ёдига тушди. Худди катта бойлик топиб олган кишидай қувониб кетди.\nКеч бўлишини кутишга сабри чидамаган Шомурод шошилинч тўйхонага отланди. Қўшниси Аслиддин ҳам борган экан, тўй якунига етаётган пайтда у нотаниш бир киши билан тортишиб қолди. Шомурод уларни ажратиб қўйди. Кейин иккала қўшни тўйхонадан чиқиб, чойхонага борди ва зиёфатни давом эттиришди.\nШомурод қўшнисига дардини тўкиб-сочди.\n– Аслиддин, минг йиллик ҳамсоямсан, ичимдагини сенга айтмасам, кимга айтаман?! Хотин ўлгурдан ажрашганим етмагандай, ҳар ой алимент сўраб безор қилади. Мундоқ шароитимни тушунгиси ҳам келмайди. Агар бор бўлиб бермаётган бўлсам, бошқа гап, йўқ бўлса нима қилай, оғайни?\n– Эркакмисан, ахир, ишла, пул топ! Ким сени қўлингдан ушлаб турибди? Техникага тушунасан-ку, бирон устахонадан иш сўраб кўр.\n– Сендан маслаҳат сўраётганим йўқ! Ақл ўргатма! Дўст бўлсанг, қарзга пул бер демоқчи эдим, – деди жаҳл билан кайфи ошиб қолган Шомурод ва унинг гапларидан ўзини камситилгандек санаб, чойхонадан чиқиб кетди.\nШомурод уйига яқинлашгани сари қўшнисининг гаплари юрагига наштардек ботарди. У Аслиддиндан аламини олиш ниятида қўшни ҳовли олдида тўхтади. Дарвозани тақиллатди. Ҳеч ким жавоб бермагач, уйда қўшнилари йўқлигини тушунди.\n«Айни вақти, – деб пичирлади ўзига ўзи Шомурод. – Мени эркакмисан, дедингми? Қараб тур, кимлигимни кўрсатиб қўяман сенга».\nШомурод секин девор ошди. Бу уйда бир неча марта меҳмон бўлган. Қаерда, нима борлигини яхши билади. Аммо уйнинг кириш эшиги қулфланган экан. Қулфни буза олмагач, эшик ёнидаги ойнани тирсаги билан уриб синдирди. Қўлидан оқаётган қонга, оғриққа ҳам эътибор бермай ичкарига кирди. Битта ноутбук, битта планшетни олди. Кейин пул излашга тушди. Қараса, диваннинг тагида кичик ҳажмли сейф турибди. Бундан севинган Шомурод сейфни ҳам ўзи билан олиб чиқиб кетди. Хилватроқ жойга бориб, сейфни бузди. 3 миллион 500 минг сўм, 1 минг 500 АҚШ доллари, турли тилла тақинчоқлар, бир дона уяли телефон ва бошқа ҳар хил буюмларни олди, уй эгаларига тегишли ҳужжатларни эса сейфга солиб, шу ерга беркитиб қўйди.\nЎзганинг мулки бировга буюрмайди. Қинғир ишнинг қийиғи, албатта, чиқади. Шомуроднинг кайфу сафоси узоққа чўзилмади. Аслиддин тергов вақтида охирги марта қўшниси Шомурод билан ўтирганини, жанжаллашиб қолишганини айтгач, ички ишлар органлари ходимлари зудлик билан ишга киришишди. Ўғри тезда қўлга олинди. Аслиддиннинг уйида қолдирилган бармоқ излари ҳамда қон таҳлиллари, қолаверса, турли ашёвий далиллар Шомуроднинг жиноий қилмишини тўла-тўкис исботлади.\nИИВга ҳайдовчилардан мурожаат: «Бизни «17-пост» балосидан қутқаринг!»\n14:45 / 03.05.2018


Шавкат Мирзиё Фуҳушага уйланганини яшираётганидек, Қандим газни қайта ишлаш мажмуаси феълан русларга ўтганини ҳам яширмоқда - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n22:15 - Шавкат Мирзиё Фуҳушага уйланганини яшираётганидек, Қандим газни қайта ишлаш мажмуаси феълан русларга ўтганини ҳам яширмоқда\nБугун Президент Шавкат Мирзиё Бухоро ва Навоий вилоятларида бўлди. Бухоро вилоятида Қандим газни қайта ишлаш мажмуасининг очилиш маросимида қатнашди (расмда).\nЎзбекистонда ҳукмронлик қилаётган тожиклар режимининг қўғирчоқ ахборот воcиталари ҳеч бир таҳлилсиз хабар қилишича, мажмуада йилига 8,1 миллиард куб метр газ қайта ишланади, у ерда 2 мингдан зиёд киши иш билан таъминланади. Умумий қиймати 3 миллиард доллардан зиёд бўлган мазкур йирик лойиҳа “Ўзбекнефтгаз” миллий холдинг компанияси билан Россиянинг “Лукойл” компанияси ҳамкорлигида рўёбга чиқди.\nМана шу ерда савол туғилади ва таҳлилга эҳтиёж пайдо бўлади. Бу мажмуа Россия-Ўзбекистон қўшма корхонасими, бу қўшма корхонада бу икки давлатнинг улушлари қанча? Бундай саволлар хабарларда қўйилмаган, демак, жавоб ҳам йўқ.\nАммо, бугуни очилиш маросимига Россия Энергетика Вазири Александр Новак ва русларнинг “Лукойл” компанияси президенти, миллиардер, Путиннинг яқин одами ҳисобланадиган Вагит Алекперов келганидан тушуниш мумкинки, бу қўшма корхонада Ўзбекистоннинг номигагина улуши бор, СССР замонида бўлгани каби ҳамма фойда Россияга кетади.\nЯъни, Шавкат Мирзиё Ўзбекистон ва ўзбек миллатининг манфаатларига тупириб, Қандим газ конини Россияга совға қилиб бўлган.\nПешиндан кейин Навоий вилоятига ўтган Шавкат Мирзиё бир қатор учрашувлар ўтказди, янги қурилаётган объектларни бориб кўрди.\nАммо, икки вилоятда олинган расмлардан кўриниб турибдики, бечора Шавкат Мирзиё Ислом Каримнинг “Фуҳуша” лақабли қизи Гулнорани яширинча иккинчи хотин қилиб олгани ҳақидаги хабар ижтимоий тармоқларда тарқалиб кетгани туфайли жуда тушкун аҳволда эди. У биронта одам иккинчи хотини ҳақида савол бериб қўйишидан қўрқарди. Балки, бундай саволлар бўлгандир, аммо қўғирчоқ ахборот воситалари буни хабар қилмаганлар.


Қардошлик ғояси – янги ташаббусларга илҳомлантиради\nЯхши қўшничилик ва ўзаро ҳурмат тамойиллари ҳар доим Шарқ халқларининг ўзига хос хусусиятлари бўлиб келган. Қозоғистон ва Ўзбекистон ўртасидаги муносабатлар негизига айланган улар нафақат Марказий Осиё минтақаси мамлакатлари, шунингдек, бутун жаҳон ҳамжамияти учун намуна бўлиб хизмат қилади.\n2018 йилни Қозоғистонда Ўзбекистон йили, 2019 йилни Ўзбекистонда Қозоғистон йили деб эълон қилиш ҳақидаги Юртбошиларимизнинг қарорлари самимийлик ҳамда ўзаро ҳурматнинг ёрқин намунаси ва далили эканлигига шак-шубҳа йўқ.\nШу ўринда бир нарсани таъкидлаб ўтиш муҳимки, Элбошимиз, Қозоғистон Республикасининг Тўнғич Президенти Нурсултан Назарбаевнинг мамлакатларимиз ўртасидаги қардошликни мустаҳкамлаш ғояси ва Қозоғистонда Ўзбекистон йилини эълон қилиши икки мамлакат аҳолиси ўртасида ижобий муносабат туғдирибгина қолмай, ушбу ғоя янги ташаббусларга, шу жумладан, бошқа қўшнилар билан муносабатларни яхшилашга ҳам илҳомлантирди. Мазкур ғояни Қозоғистондаги ўзбек этноси вакиллари ва Ўзбекистонда истиқомат қилувчи қозоқ миллати вакиллари зўр қувонч ва миннатдорчилик билан қабул қилганларини таъкидлаб ўтиш жоиз.\nХалқларимизни яқинлаштириш ташаббусини кўтариб чиққан Ўзбекистон Президенти Шавкат Мирзиёевга ҳам раҳматлар айтсак арзийди. Чунончи, унинг буюк қозоқ мутафаккири ва алломаси Абай Қунанбаев меросини тарғиб қилиш ҳамда кенг ўрганиш ғояси Қозоғистон халқи томонидан мамнуният билан кутиб олинди.\nИлгарироқ, 2013 йилда Тошкент шаҳрида буюк маърифатпарвар Абай ҳайкали ўрнатилган ва Қозоғистон Республикаси Элчихонаси жойлашган кўчага унинг номи берилган эди. Ғалаба байрами арафасида эса генерал Собир Раҳимовнинг ҳайкали ўзининг асл жойига қайтарилди. Бу воқеа, шубҳасиз, қаҳрамонларимиз ва бутун қозоқ халқига ҳурмат-эҳтиром белгисидир.\nҚозоғистонда Ўзбекистон йили муносабати билан ташкил этилаётган тадбирларда Ўзбекистон томони ҳам фаол қатнашаётганини қайд этиш лозим. Масалан, шу йил май ойида Астанада ўтган Халқаро китоблар кўргазмасида Ўзбекистон фахрий меҳмон сифатида кўрсатилди ва энг олий мукофотга сазовор бўлди. Ҳақиқатан ҳам ушбу кўргазмадаги ўзбеклар жамоасининг таёргарлик даражасини кўриб, қойил қолдик. Унинг асосий қисми, мазмуни, безатилиши ва расмий очилиш маросими кўргазма меҳмонлари ҳамда қатнашчиларини лол қолдирди. Натижада бош соврин ҳақли равишда Ўзбекистон павильонига топширилди. Ўзбекистон Элчихонасини Алматидан Астанага кўчириш ва Қозоғистон томонидан ажратилган ҳудудда янги бино қурилишини бошлаш ҳақидаги шошилинч қарор ҳам қўшниларимизнинг эзгу ва жиддий ниятидан далолат беради.\nҚозоғистон ва Ўзбекистон ўртасидаги дўстона муносабатларни мустаҳкамлаш иши мунтазам олиб борилмоқда. Бу ишнинг бошида эса Қозоғистон халқи Ассамблеяси турибди. Ушбу дўстлик ва бирлик институтининг тажрибасини ўрганиш учун кўплаб мамлакатлардан вакиллар келишяпти. Қўшниларимиз ҳам бундан мустасно эмас.\n2018 йил июнь ойида тасдиқланган чет элларда истиқомат қилувчи ватандошлар билан ҳамкорлик ҳақидаги Ўзбекистон Республикаси Давлат сиёсати концепцияси, шунингдек, Қозоғистон халқи Ассамблеяси раҳбарлигида ишлаб чиқилаётган Л. Н. Гумилев номидаги Евроосиё миллий университети қошида А. Навоий номидаги ўзбек адабиёти ва маданияти марказини барпо этиш лойиҳаси ҳам эътиборга лойиқ.\nРеспублика ўзбек этнобирлашмалари “Дўстлик” ҳамжамиятининг ишини алоҳида таъкидлаб ўтиш лозим. У узоқ йиллар мобайнида икки қардош халқни яқинлаштириш борасида изчил фаолият олиб бормоқда. Астана куни доирасида ҳамжамият Қозоғистон халқи Ассамблеяси раҳбарлиги ҳамда Астана шаҳар ҳокимлигининг бевосита қўллови билан “Палов Party – Астананинг 20 йиллигига 20 қозон палов” хайрия тадбирини ташкил этади. У 6 июль куни Астанадаги Талабалар хиёбонида ўтади. Фурсатдан фойдаланиб, пойтахт аҳолиси ва меҳмонларини мазали ўзбек паловидан тотиб кетишга таклиф қиламан.\nБарча ватандошларни Астананинг 20 йиллиги билан қизғин қутлайман ва Ўзбекистон Президентининг Астанага навбатдаги ташрифи икки халқ қардошлиги руҳини янада кўтаради ва қозоқ-ўзбек муносабатларини тобора мустаҳкамлашга замин бўлади, деб ўйлайман.\nШерзод ПЎЛАТОВ, Астана шаҳар ўзбек этномаданият бирлашмаси раиси, ҚР Президенти ҳузуридаги Ижтимоий тафаккурни янгилаш дастурини амалга ошириш бўйича Миллий комиссия аъзоси, 2018-07-05, 11:50 145


Аёл машина рулида | Beka.uz\nякшанба, 2015 Апрел 19 Лола Хакимова\nБундан ташқари, аёллар автомашина бошқараётган пайтда кўпроқ сокин мусиқа тинглашни маъқул кўришади. Маълумки, бу турдаги мусиқа автомобилни бошқаришдан деярли чалғитмайди. Яна аёллар эркакларчалик йўл ҳаракат қоидаларини зўр билмасаларда, иккиланган ҳолатларда бошқаларга йўл берадилар. Машинани ҳам авайлаб бошқарадилар, унга юмшоқ муносабатда бўладилар.\nЛекин, ҳамма аёллар ҳайдовчилар ҳам шундай эмас. Эндигина рулга ўтирган аёлларни қўрқув ҳисси узоқ вақтгача таъқиб қилади. Қуйидаги тавсиялар шаҳарнинг гавжум кўчаларида машинани қийинчиликсиз бошқаришга ёрдам беради.\nБиринчи навбатда, ўзингизни бўш қуйинг, рулга ёпишиб олманг. Машинани хотиржам бошқариш лозим.\nАксарият катта кўчалар 1 йўналишда 3та қатнов йўлидан иборат. Ўнг қаторни кўпинча такси ҳайдовчилари эгаллаб олишади, Чап қатордан эса "ўпкасини қўлтиқлаган"лар учиб ўтишади. Шу сабабли, манзилингиз ҳали узоқ бўлса, ўрта қаторда ҳаракатланинг.\nАгар сиз белгиланган тезлик меъёрида ҳаракатланаётган бўлсангиз, "Тезроқ юр" қабилидаги овозли ва чироқли сигналларга эътибор қилманг, керак бўлса айланиб ўтишади.\nАксарият эркаклар рулдаги аёлларни қўрқитишни ёки эътиборини ўзига қаратиш учун турли "қилиқ"лар қилишади. Айниқса, рулда ёшроқ йигитлар бўлса. Чорраҳада турган ҳолида газни босиш, ўзининг қатори мутлақо бўш бўлса ҳам сизнинг қаторингизга тиқилиш, светофор чироғи яшил ёниб улгурмасидан ғилдиракларни чийиллатиб қўзғалиш шулар жумласидандир. Бундай ҳолатларда бефарқ бўлинг, умуман у томонга қараманг, гўё у сиз учун мавжуд эмас.\nБаъзи эркаклар ўзларини кўрсатиб қўйиш учун пойгалар уюштиришади. Улардан ўзиб кетсангиз ўзларини таҳқирланган ҳисоблаб, қандоқ бўлмасин сиздан ўзиб кетишга киришишади. Бундай ҳолатларда "хақиқий эркак"ларга йўл беринг, улар билан ўчакишманг. "Қўриб қўй, сендан зўрман" деб керилиб юраверишсин. Сиз бўлса, машинангизни қийнаманг, у сизга ҳали кўп хизмат қилиши лозим.\nСерқатнов кўчаларда оралиқ масофани сақлашни, ён қаторга ўтиш ёки бурилишдан анча аввал огоҳлантирувчи чироқларни ёқишни унутманг. Бу фавқулотта вазиятда олдингиздаги машинага урилмаслик кафолатини беради.\nВақт ўтиб, сизнинг маҳоратингиз ошиб, йўлларда анча эпчил бўлиб қоласиз. Ўша вақт келганида ҳам сиз учун манзилга соғ-омон етиб олиш олий мақсад бўлиб қоладиверади деган умиддамиз.


02.07.2018 17:32 0 3934\nЎзбекистон гидрометеорология хизмати марказининг хабар қилишича, 3 июль куни Тошкент шаҳрида ҳаво ўзгариб туради, ёғингарчилик кутилмайди. Ҳаво ҳарорати кечаси +22 ... +24 даража, кундузи +35 ... +37 даража иссиқ бўлади. Сониясига 5-10 метр тезликда шамол эсади, 12-17 метргача кучайиши мумкин.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Ҳаво ҳарорати кечаси +19 ... +24 даража, кундузи +34 ... +39 даража иссиқ бўлади. Сониясига 5-10 метр тезликда шамол эсади, 12-17 метргача кучайиши мумкин.\nБухоро ва Навоий вилоятларида ҳаво ўзгариб туради, ёғингарчилик кутилмайди. Ҳаво ҳарорати кечаси +20 ... +25 даража, кундузи +34 ... +39 даража иссиқ бўлади. Сониясига 5-10 метр тезликда шамол эсади, 12-17 метргача кучайиши мумкин.\nСамарқанд, Жиззах ва Сирдарё вилоятларида ҳаво ўзгариб туради, ёғингарчилик кутилмайди. Ҳаво ҳарорати кечаси +17 ... +22 даража, кундузи +33 ... +38 даража иссиқ бўлади. Сониясига 5-10 метр тезликда шамол эсади, 12-17 метргача кучайиши мумкин.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Ҳаво ҳарорати кечаси +20 ... +25 даража, кундузи +34 ... +39 даража иссиқ бўлади. Сониясига 5-10 метр тезликда шамол эсади, 12-17 метргача кучайиши мумкин.\nФарғона водийси вилоятларида ҳам ҳаво ўзгариб туради, ёғингарчилик кутилмайди. Ҳаво ҳарорати кечаси +17 ... +22 даража, кундузи +33 ... +38 даража иссиқ бўлиши кутиляпти. Сониясига 5-10 метр тезликда шамол эсади, 12-17 метргача кучайиши мумкин.\nШунингдек, тоғли ҳудудлар — Чимён, Қамчиқ ва Нурафшонда ҳаво ўзгариб туради, чақмоқ чақиб, ёмғир ёғиши мумкин. Ҳаво ҳарорати кечаси +12 ... +17, кундузи +20 ... +25 даража иссиқ бўлади. Нурафшонда эса кечаси +17 ... +22, кундузи +33 ... +38 даража исиши мумкин. Сониясига 5-10 метр тезликда шамол эсади, 12-17 метргача кучайиши мумкин.\nҲодиса 02/04, 17:45


"Локомотив" мухлислари Денисовга миннатдорчилик билдиришди / CHAMPIONAT.asia\n"Локомотив" мухлислари Денисовга миннатдорчилик билдиришди\n16 июл 2019 01:05\nТеглар : Виталий Денисов Рубин мухлисларЛокомотив МоскваРПЛ\nБироз олдин, РПЛнинг илк тури доирасида «Локомотив» ўз майдонида «Рубин» билан муроса (1:1) йўлини танлади.\nМазкур баҳс вақтида «РЖД Арена»га йиғилган «темирйўлчилар» мухлислари «Локо»нинг собиқ аъзоси Виталий Денисовга атаб баннер тайёрлашди. Унда эса «Барчаси учун раҳмат сенга Виталий Денисов», сўзлари ёзилганди.\nЭслатиб ўтамиз, 32 ёшли ҳимоячи 2013 йилда Украинанинг «Днепр» клубидан москваликлар сафига келиб қўшилганди. Шу вақт оралиғида Виталий жамоа билан Россия чемпионлигини ва икки бора мамлакат кубогини қўлга киритди. Денисов ўтган мавсумни ижара асосида «Крилья Советов»да ўтказди ва жорий йилнинг ёзида эса у эркин агент сифатида қозонликлар аъзосига айланди.\n"Локомотив" легионери клуб билан хайрлашди 13\nРасман: Виталий Денисов “Ротор” футболчисига айланди 19\n“Ротор” Виталий Денисов билан шартнома бандларини келишиб олди 21


Ҳар йили ноябрда "Кексалар учун туризм ойлиги" ўтказилади. — Review.uz\n"Кексалар учун туризм ойлиги" доирасида Туризмни ривожлантириш давлат қўмитаси чегирма ва акциялар тўғрисида хабардор қилади.\n"Кексаларни давлат томонидан қўллаб-қувватлаш тизимини янада такомиллаштиришнинг қўшимча чора-тадбирлари тўғрисида" Ҳукумат қарори қабул қилинди.\nҚарор билан ҳар йили 1 ноябрдан 30 ноябргача "Кексалар учун туризм ойлиги" деб эълон қилинди.\n"Кексалар учун туризм ойлиги" доирасида ҳудудлардаги туризм инфратузилма объектлари томонидан ихтиёрий тақдим қилинадиган чегирма ва акциялар тўғрисида Туризмни ривожлантириш давлат қўмитасининг веб-саҳифаларида эълон қилиб борилади.\nҲар йили 1 октябрга қадар I гуруҳ ногиронлиги бўлган саёҳат қилувчи кексалар рўйхати шакллантирилади ва улар учун "Саёҳат барча учун!" хайрия саёҳати лойиҳаси доирасида мамлакат бўйлаб йилига бир маротабадан кўп бўлмаган саёҳат ташкил қилинади.


Равон йўллар тараққиётдан нишона – Сурхон тонги\nБош саҳифа / Жамият / Равон йўллар тараққиётдан нишона\nАвгуст 9, 2019\tЖамият Изоҳ қолдириш 736 Кўрилди\nҚайси халқнинг маъмурлиги ва юртининг қудратини билмоқчи бўлсанг, унинг бозорлари, йўл ва кўприкларига разм сол, деган гаплар бежиз айтилмаган. Мана 2 йилдирки, муҳтарам Президентимизнинг бевосита ташаббуслари ва раҳнамоликларида республикамиздаги барча вилоятлар ҳамда туман, қишлоқлар-даги йўллар таъмирланмоқда, янгидан бунёд этилмоқда.\nБу эса халқимизнинг узоғини яқин, оғирини енгил қилишдан ташқари, юрт фаровонлигини таъминлашда муҳим омил бўлмоқда. Биргина Сурхон воҳасида бу борада олиб борилаётган ибратли ишлар мисолида ҳам юқоридаги фикримиз янада ойдинлашади.\nВилоятда 15 минг 12 километр автомобиль йўли мавжуд бўлиб, ундан 2843 километри умумий фойдаланишдаги йўллар ҳисобланади. Вилоятдаги шаҳар, қишлоқ, маҳалла ва ички хўжаликлараро автомобиль йўли 12169 километрни ташкил этади. Бу ҳазилакам рақам эмас. Биргина ўтган йили аҳолига қулай шароит яратиш, транспорт воситалари хавфсиз ҳаракатини таминлаш мақсадида 674,6 километр йўлда қурилиш — таъмирлаш ишлари олиб борилди. Бунинг учун 162,6 миллиард сўмлик маблағ ўзлаштирилгани айтишгагина осон.\nШуни фахр билан айтиш лозимки, соҳага оид давлат дастурларига асосан Термиз шаҳридаги 15,7 километрлик кичик ҳалқа йўли ва Термиз шаҳри ҳамда туманидаги 30,6 километр автомобиль йўлларида 23 миллиард сўмлик қуриш ва реконстурикция ишлари амалга оширилди. 3 километрлик янги автомобиль йўли фойдаланишга топширилди. Бу эса вилоят марказининг меъморий қиёфасини тубдан ўзгартириб юборди. Шунингдек, М-39 “Алмати-Бишкек-Тошкент-Шаҳрисабз-Термиз” трассасининг 1315-1330 километрида 7,912 миллиард сўмлик иш амалга оширилиб, 8 километрлик йўл фойдаланишга топширилди. М-41 халқаро “Бишкек-Душанбе-Термиз” авто йўлининг 1618-1622 километрида 4,4 миллиард сўмлик таъмирлаш ишлари бажарилиб, 1,5 километр йўл қайта бунёд этилди. Айниқса М-39 халқаро йўлининг 100 километри замонавий таъмирлангани аҳоли учун ҳам, транспорт воситалари учун ҳам катта қулайлик яратди. Жумладан, “Маданият-Қорлиқ-Хўжаипоқ” автомобиль йўлининг 15-21 километрларида 2 миллиард сўмлик қурилиш таъмирлаш ишлари уддаланган.Ўтган йили жами 91 километрлик умумфойдаланувдаги автомобиль йўлини жорий таъмирлаш учун 41,5 миллиард сўмлик ишлар бажарилган.\nЯна бир гап, чорак асрдан буён қишлоқ, овул, маҳаллалардаги ҳамда ички хўжаликлараро йўллар ачинарли ва таъмирталаб эди. Юртбошимизнинг таклиф ва талаблари билан ўтган йили вилоятда 387,1 километрлик қишлоқ ички йўллари қайта таъмирланди. Бунинг учун 36,4 миллиард сўм маблағ сарфланди. Биргина “Обод қишлоқ” Давлат дастури доирасида Сурхон воҳасида 30 қишлоқда 148,7 километр ички автомобиль йўлларини қуриш ва таъмирлашга 14,8 миллиард сўмлик маблағ сарфланганлиги Президентимиз ва ҳукуматимизнинг халқимиз турмуш шароитини яхшилашга бўлган эътиборининг ёрқин намунасидир.\nЖорий йилда ҳам бу ишлар давом эттирилмоқда. Йил бошида воҳа ҳудудидан ўтувчи 742 километрлик йўлни қуриш ва таъмирлаш учун 286,1 миллиард сўм маблағ ажратилган. Ўтган ойлар мобайнида Термиз кичик ҳалқа йўли ва Термиз туманида 30,6 километрлик автомобиль йўлини қуриш ва реконструкция қилиш учун 32 миллиард сўмлик иш бажарилганлиги таҳсинга лойиқдир.7 ой давомида М-39 халқаро автомагистралда 6 миллиард 900 миллион сўмлик иш бажарилган. Бу ерда 7 киломертлик йўлни қурувчилар октябрь ойида фойдаланишга топшириш учун астойдил ҳаракат қилишмоқда. Термиз шаҳридан ўтувчи М-41 халқаро магистрал йўлида 7 ой давомида 4 миллиард 500 миллион сўмлик иш амалга оширилганлиги Термиз туман йўлсозларининг ғайрат-шижоатидан далолатдир. Жорий йилнинг ўтган ойлари мобайнида воҳадаги умумфойдаланувдаги автомобиль йўлида 17,6 миллиард сўмлик таъмирлаш ишлари бажарилганлиги вилоят йўлсозларининг давлат дастурлари ижросини таъминлашдаги жонбозлиги, десак бўлади.\nБугунги кунда “Сариосиё-Тайёрагоҳ-Чинор”, “Бишкек-Душанбе-Термиз” ва М-39 халқаро магистрал йўлларида кенг кўламдаги қурилиш ва таъмирлаш ишлари жадал олиб борилмоқда.Бундан ташқари, вилоятда қишлоқ ва овуллар, ички хўжаликлараро йўлларнинг 40 километри қайта таъмирлаб бўлинди.\nЖорий йилданинг 7 ойида “Обод қишлоқ” Давлат дастури доирасида воҳанинг 40 та қишлоғида 130 киломертлик йўллар таъмирланди. Эл-юрт ободлиги учун ички йўлларни таъмирлашга 14 миллиард 856 миллион сўмлик маблағ сарфланди. Яна бир мисол, “Халқаро бахшичилик фестивали”га тайёргарлик кўриш муносабати билан Термиз шаҳридаги 14 кўчада 12 миллиард 676 миллион сўмлик таъмирлаш ишлари бажарилганлиги шаҳарга алоҳида салобат ва шукуҳ бахш этди. Бундай мисол ва рақамларни кўплаб мисол келтириш мумкин.\nХУЛОСА ҚИЛИБ АЙТГАНДА, Сурхон воҳасидаги қишлоқ ва шаҳарлар, маҳалла ва овуллардаги автомобиль йўллари кўз кўрса қувонадиган даражада равон ва шинам бўлиб бормоқда. Бу улкан ҳажмдаги қурилиш ишлари, халқаро андозага жавоб берадиган, талабга мос жиҳозланган автомобиль йўллари мамлакатимизнинг қудратли иқтисодий салоҳиятидан ва бардавом тараққиётдан дарак беради. Воҳамизга келган ҳар қандай сайёҳ бу заминдаги улкан ўзгаришларни тан олмай иложи йўқ. Бу эса юртимизнинг ҳар бир фуқароси учун фахр ва ифтихордир.\nСуратларда: йўл қурилишидан лавҳалар.\nОлдинги Шахматчилар оромгоҳда тўпланишди\nКейинги Хитойдан автобуслар келтирилади


Бишкекда террорчини йўқ қилиш бўйича ўтказилган махсус операцияда икки нафар фуқаро ва махсус хизмат ходими ҳалок бўлди\n09:40 / 23.10.2015\nҚирғизистон пойтахти Бишкекда қамоқдан қочган террорчини йўқ қилиш бўйича ўтказилган махсус операция давомида икки нафар фуқаро ва Қирғизистон ИИВ тезкор жавоб бериш махсус отряди (СОБР) жангчиси ҳалок бўлди. Бу ҳақда 23 октябрда Қирғизистон ИВВ матбуот хизмати маълум қилди.\n“22 октябрда Бишкекнинг “Дўстук” микротуманидаги уйлардан бирида ўта хавфли жиноятчи Олтинбек Итибоевни қўлга олиш вақтида жиноятчи автомат қўллаган ҳолда фаол қаршилик кўрсатди. Бироқ охир-оқибат у йўқ қилинди”, деб айтилмоқда хабарда. Вазирликда айтилишича, “терактларни амалга оширишга йўл қўйиб бўлмаслик” ва фуқароларнинг хавфсизлигини таъминлаш мақсадида операцияга яқин жойдаги уйлардаги аҳоли эвакуация қилинган. Бироқ операцияни фуқаролар орасида йўқотишларсиз амалга оширишнинг уддасидан чиқишнинг иложи бўлмади. “Террорчини қўлга олиш вақтида махсус отряд жангчиси Тўлабек Исмоилов ҳамда Итибоевнинг қўшниси 79 ёшли Батиш Кўйчуманова ва 56 ёшли Мадад Какеев ҳалок бўлди”. ИИВ хабарига кўра уларнинг барчаси ўқотар жароҳатлардан ҳалок бўлган.\nЙўқ қилинган жиноятчи 12 октябрда Бишкек яқинида жойлашган 50-тергов изоляторидан қочиб кетган 9 кишидан иборат жиноятчи гуруҳида бўлган. Қочоқлар қочиш пайтида 4 нафар қўриқчини ўлдирган. Қочоқлардан 7 нафари террорчилик, ҳукумат вакиллари, жумладан милиция ходимлари ва миллий парламент депутатини ўлдирганлик, диний эстремизм учун умрбод озодликдан маҳрум қилинган маҳбуслар бўлган. Уч нафар қочоқ, шу жумладан мамлакатда тақиқланган “Жайшул Маҳдий” террорчилик гуруҳининг фаол аъзоси бўлган Итибоев қўлга олиш вақтида ўлдирилди. Қолган 6 нафар қочоқ аввалроқ қўлга олинган эди, улардан 3 нафари қамоқхона шифохонасида юрак етишмовчилигидан ўлган.


Бугун адабиёт савияни қаёққа бошламоқда? - BBC News O'zbek\nБугун адабиёт савияни қаёққа бошламоқда?\nКейинги кунларда «Фейсбук»да энг кӯп ӯқилаётган ва энг кӯп мулоҳаза билдирилаётган адабий мавзудаги мақола «Жиддий ва кӯча адабиёти ҳақида баъзи мулоҳазалар» бӯлмоқда. Ушбу мақола муаллифи, ёзувчи ва адабиётшунос Улуғбек Ҳамдамовнинг кӯпчилик ӯзаро айтиб юрадиган, лекин оммавий тарзда гапиришга журъат эта олмайдиган муҳим мавзунинг кӯтариб чиқилгани айтилмоқда.\n«Жиддий адабиёт миллат маънавиятини бойитишга хизмат қилса, кўча адабиёти эса, аксинча, асрлар мобайнида томчи-томчи йиғилган ана ўша маънавий бойликни челаклаб тўкилишига сабаб бўлиши мумкин. Албатта, адабиёт ранг-баранг бўлмоғи керак. Чунки ўқувчилар адабий дидининг ўзи турфа рангда. Лекин хилма-хиллик дегани орада савиясиз асарларга ҳам рухсат бор, дегани эмас. Баъзан танқиддан тубан адабиёт ҳақида лом-мим демаган маъқул деб биламиз. Шу тутумимиз қанчалик ўзини оқлайди?», дея бошланган мақола.\nУлуғбек Ҳамдам мақолани давом эттирар экан, шундай ёзади: «Анча йиллар муқаддам китоб дўконига кирсам, аёл муаллиф номидан бир неча шеърий тўплам нашр қилинганига кўзим тушиб, қизиқиб биттасини олдим-да варақладим. Шунда китоб адади эътиборимни тортди: нақ 100 000 нусха. "Ажабо! Қойил!" - хитоб қилиб юбордим ўзимга ўзим. Дўкондордан сўрадим: "чиндан шунча нусхами ё бу ерга битта-иккита ноль адашиб кириб қолганми?". "Йўқ, Марҳабо опанинг китоби яхши сотилади, ноллари жойида", деб жавоб берди сотувчи. Шеършунос бўлганим учун битта шеърий тўпламни харид қилдим ва уйга келиб ўқиб чиқдим. "Натижа?" дейсизми? "Шеърий тўплам" деганимиз қофиядан оз-моз хабардор, жиндаккина бадиий завқи бўлган ва табиийки, шу ишдан моддий манфаатдор ҳар қандай қаламкаш бир ўтиришда беш-олтитасини тўқиб ташлайдиган машқлар йиғиндиси бўлиб чиқди».\nОқибат нима бӯлади?\nГапнинг рости, мен таниш адабиётшунослар ва ӯз имзосини ҳурмат қилган, бадиият талабларига масъулият билан ёндошадиган шоирларнинг агар ҳақиқий шоир бӯламан, десангиз, фалончи шоирларнинг шеърларини сира ӯқиманг, дея уч-тӯрт номни тилга олганликларини эшитганман.\nУлуғбек Ҳамдам ӯша танишларим тез-тез такрорлаб турадиган яна бир шоирнинг номини тилга олади: «Кейинги йилларда эса бошқа бир ном тилларга тушди. Ҳатто дўконларда унинг китобчалари учун (ана, "Шарқ зиёкори"га кириб кўринг!) алоҳида бурчаклар ташкил этилибди. Қолаверса, вилоятларимизда ўтказилаётган турли адабий учрашувларда ёшларимизнинг у ҳақида тез-тез сўраб туришлари менинг ҳам эътиборимни тортди. Хуллас, ҳам нашриётларимиз, ҳам китоб дўконларимиз, ҳам ёш ўқувчиларимиз бир бўлиб қизиқишимни орттирган "шоир"нинг исми Аҳад Қаюм экан. Дарҳол унинг бир неча тўплами билан танишдим ва дўкондор айтмоқчи, ноллари жойида бўлса ҳам натижа - ўша-ўша. Нега? Дастлабки мулоҳазаларимни бир мақолада баён этдим. Аммо таҳририятдагиларнинг рўйхушлик бермаганлиги боис мақола ўша мулоҳазаларсиз чиқиб кетди. Эҳтимол, улар ҳам ўша машқларга "танқиддан тубан" деб қарашган бўлса, ажабмас. Ахир, бир пайтлар менинг ўзим ҳам жуда бўш матнлар борасида худди шундай ўйлардим-да! Бугун эса хаёлимда ўзга савол айланмоқда: бу ёқда ўша машқларни адабиёт илми танқиддан тубан деб турсаю, у ёқда адабиётга қизиқиб келаётган ёшларимизнинг асосий қисми "шоир" деганда Марҳабо ва Аҳад Қаюмни, "шеър" деганда уларнинг ҳам шаклан, ҳам мазмунан хом ва саёз машқларини тан олишса, оқибат нима бўлади?»\n'Жиддий адабиёт жиддий иқтисодий ҳимояга, тарғибу ташвиққа муҳтож'\nМуаллиф бадиий асарларни нашр этишда цензурани асло қайтариш керак демоқчи эмаслигини таъкидлайди. Лекин, унинг фикрича, «Аммо ҳур фикрлиликнинг - плюрализмнинг ҳам ўз чегараси бор. Бадиий жиҳатдан жиддий қусурларга эга, инсонни ақлий ва ҳиссий камолотга чорлашга ночор "асарлар"га рухсат бермаслик билан ўтган замонлардаги ҳукмрон цензура ўртасида, ўйлашимча, ер билан осмонча фарқ бор.\nТўғри, биз ҳозир бозор иқтисодиёти шароитида яшаяпмиз. Унинг темирдек қаттиқ ўз қонун-қоидалари бор. Ўша қонун-қоидаларга кўра нашриётлар ҳам иқтисодий жиҳатдан фойда берадиган китобларни чоп этишга ҳаракат қилишади. Бу икки карра икки - тўрт, дегандек тушунарли манзара. Лекин маънавий фойда ҳақида ким ўйлайди? Маънавий зарар устида-чи?.. Бозорбоп китобларни тўп-тўп чиқариб, хазинасини бойитган нашриёт-лар ҳар йили миллат маънавиятига хизмат қиладиган лоақал беш-ўнта мумтоз ва замона-вий адабиётимиз намуналарини чоп этиб боришса, жиддий адабиётга, шу орқали миллат-га, унинг маънавиятига, келажагига хизмат қилган бўлмайдими? Ҳа, тан олиш керак, бугун жиддий адабиёт жиддий иқтисодий ҳимояга, тарғибу ташвиққа муҳтож».\nЗамонавий ӯзбек шеъриятини атрофлича ӯрганган, таҳлил этган адабиётшуноснинг аслида иккита муаллифни мисолга келтириб ёзган мақоласи у жиддий деб атаётган, ҳақиқий адабиёт равнақи учун хизмат қилишини кӯпчилик «Фейсбук» қатнашчилари изҳор қилишган.\nМасалан, Гулбаҳор Саидғаниева мақола ҳақида «Жуда долзарб мавзу. Ёшларимизнинг дидини тўғри шакллантиришимиз керак. Адабиёт деганда ўшаларни тушуниб қолмаслигимиз керак. Мен жуда кўп танловларда ҳакамлар ҳайъатида бўламан, табиийки, кимларни кўп ўқийсиз, деб савол берганимда шу икки нозимни тилга олишади. Жуда ўқимишлиси Муҳаммад Юсуфдан бошқа ижодкорни ўқимаган бўлади. Булар ахир шоирман деб келаётган ёшлар... Сиз каби жонкуяр адабиётшуносларимиз бугун жудаям керак!», дея фикр билдиради.\nПули борлар китоб чиқаряпти\nСафар Каттабоев эса, бадиий савияси паст асарларнинг тӯхтовсиз нашр этилаётгани сабабини вақтида уларга нисбатан тӯғри муносабат билдирилмаётганида, деб билади. «Худога шукур, бизнинг ёшлигимизда бундай бўш асарлар чоп этилмасди, битта-яримта чиқиб кетса ҳам, дарҳол роса танқид қилинар эди. Бизга асарлар танлаб берилган, шунинг учун ҳам бадиий адабиёт ҳақида бизнинг тушунчамиз бошқа. Мақолада кўрсатилган камчиликларга сабаб қашшоқлик, пули борлар эса бемалол чиқаряпти. Эҳтимол, бу вақтинча жараёндир, ҳаммаси аста-секин изга тушар», дея фикр билдиради Сафар Каттабоев.\nНуржаҳон Авезованинг фикрича эса, энди бадиий савияси паст асарларни чиқаришнинг олдини олиш қийинлашиб кетган. «Бу тӯлқинни бартараф этиш мушкул. Чунки кӯп масалада иктисодий омил рол ӯйнаяпти ҳозир, нашриётга пулни ким тӯлайди - ӯқувчи, ӯша ӯқувчи кандай асар ӯқишни истайди? Ҳазми осон, енгил асарларни, ортиқча ӯйлантирмайдиган, савияси кӯтара олган асарни, демак ӯқувчи талабини хисобга олиш муҳим. Аммо савол туғилади - нега ӯқувчи савиясиз асарларни севаяпти экан-а?», дейди Нуржаҳон Авезова.\nШу ӯринда нашриётга пул тӯлаш деганда, китоб сотиб олмоқликни тушуниш зарур эканлигини эслатиш жоиз.\nҲайқириқни ҳеч ким эшитмайдими?\nРаҳим Жуманиёзовнинг ёзишича, у Улуғбек Ҳамдамнинг мақоласи билан танишар экан, Абдулла Ориповнинг тӯртлигини эслайди:\n«Бозорга ўхшайди асли бу дунё\nБозорга ўхшайди асли ҳам маъни\nСарагини сарагига, пучагини пучагига ажрата олиш учун, аввало, бадиий дид ва санъатдан хабардорлик керак. Шеърият деб аталмиш санъат саноатга айланганидан кейин сизу бизнинг чақириғимиз, бақириғимиз, ҳатто ҳайқириғимиз натижа бермаслиги тайинлигидан таассуфдаман, дўстим. Сўзимизни ўзимизга қарши қилиб қўядиганлар бўлганидан кейин қадди букик, боши эгик бўлиб қоларкан киши».\nМутолаа маданияти йӯқолдими?\nМақолага фикр билдирганларнинг кӯпчилиги савияси паст китобларнинг кӯпайиб кетаётганлигини аввало ӯқувчилар савиясининг пасайганлиги билан боғлашади.\nДилноза Ҳидоятова оилаларида китоб кӯп ӯқилиши, асосан чет эл романлари ӯқилишини айтади. Унинг фикрича, «Наср ҳам, назм ҳам кенг фикрлашни талаб этади. Дурдона асарни ӯқиганда фақат завқ олибгина қолмай, балки янги билимларга ҳам эга бӯлади инсон. Марҳабонинг шеърий тӯпламини биринчи бор ӯқиганда ӯзига оддийлиги, оммабоплиги билан жалб қилади . Бизда хам шунақа бӯлди. биринчи китобни қизиқиб ӯқидик ва назаримда хар томонлама ӯрганиб чиқдик. Иккинчи китобини ӯқиганимда бир хиллик, бемақсадлик, янгиликнинг йӯқлиги бизни ҳайрон қолдирди. Менимча, бу китоб осон ӯзлаштирилиши, анализ-синтез килишнинг ҳожати йӯқлиги, тилининг ниҳоятда соддалиги билан халқни ӯзига жалб қилган. Мен адабиётшунос эмасман, лекин назаримда ӯқувчини ҳам тарбиялаш керак. Ӯқувчида китоб танлаш маданияти ва адабий дидни шакллантириш лозим. Ҳар қанақа газеталар кӯпайиб, уларда берилаётган савияси паст ҳикояларга кизиқувчилар кӯпайганда, халқимиз ӯқишга ӯрганди, деб хурсанд бӯлдик. Ваҳоланки, мутолаа этиш маданиятини йӯқотдик, чамамда».\nШоир ва адабиётшунос Раҳимжон Раҳмат шундай фикрларни қолдирган: «Мен Аҳад Қаюм ва Марҳабонинг китобларини китоб магазинининг ўзида қўлимга олиб, икки дақиқа ичида ўқиб, тушуниб, яна қайтариб жойига қўйганман. Энди уларнинг китобини бошқа қўлимга олмайман.\nБилмадим, ҳозирги ёшларнинг диди қанақа экан. Биз мактаб ва коллеж ёшимизда Шарқ классик шоирларининг /Абдураҳмон Жомий, Саъдий, Рудакий, Хисрав Деҳлавий, Махтумқули/ ўзбекчага ўгирилган шеърларини ўқир эдик, Машраб ижоди ошиғи эдик».\nДоно Бекчанованинг ёзишича, ҳозир ҳам мактаб ва коллеж ӯқувчилари орасида классик шоирлар шеърларини ӯқийдиганлар бор. Худди шу муаллиф «Балки Марҳабо опа ва Аҳад Қаюмга яхши бир устоз керакдир. Ахир Саид Аҳмаднинг илк ёзганлари Абдулла Қаҳҳор танқидига учраганку…Ана ундан кейин «қоғозга ёз ва оловга от» қабилида иш кӯрган маъқул…» деган фикрга боради.\nРаҳматилла Турдалиев мақоладан жуда таъсирланганини айтар экан, «Биз каби ҳаваскорлар ӯқиши ва жиддий ӯйлаб кӯриши керак бу ҳақида. Шундай мақолалар кӯпайишини истар эдим ва бу биз учун фойдадан холи бӯлмайди, албатта», дейди.\nБайрам Али Қӯлдошев деган ӯқувчи эса «Фейсбук»да «Йӯқ, рости Марҳабо опанинг шеърларига унча норозилигим йӯқ, бӯлади, ишқилиб, ӯзига хослиги борда. Бизнинг уйда онам ӯқиб туради… Лекин Аҳад Қаюм… Шу масалада бир гапни айтайми? Куни кеча чин маънода устоз шоирлардан бирининг шеърини ӯқиб берсам, суҳбатдошим «О-о-о, Аҳад Қаюмнинг шеъридан кам эмас экан…» деган баҳони берди. Мен аввал кулиб юбордим. Кейин роса йиғлагим келиб кетди…» дея фикр қолдирган.\nАйни бир пайтда «Фейсбук» ӯқувчилари орасида Аҳад Қаюмни қаттиқ ҳимоя қилиб чиққанлар ҳам бор.\nРаҳимжон Раҳмат «Нима нарса "ширпотреб" бўлса, сифатсиз бўлади», деган. Бир танишим Раҳимжоннинг бу сӯзларини бозори чаққон арзон Хитой молларига ӯхшатишини айтди.\nСолиха Оллоёрова шундай мулоҳаза юритади: «Адабиётнинг қуроли - тил. Тил эса, миллат маънавиятининг акси. Улуғбек Ҳамдам "кўча шеърияти" туфайли ўзбек шеъриятининг савияси пасайиб кетаётганлигини мутахассис сифатида жуда ўринли таъкидлабдилар. Филолог бўлмасамда, "кўча ҳикояси" ҳакида фикр билдирмоқчиман. Баъзан рекламаларнинг оҳанрабоси тортиб "Ҳордиқ", "Даракчи" каби газеталарни сотиб оламан. Одатда газеталарнинг ҳар бирида мунтазам чоп этиладиган ҳикоялар ёки романлар саҳифаси бор. Мана шу ҳикояларни ўқиганимда, улардаги мазмуннинг саёзлиги, сўзларнинг тил қоидаларига умуман риоя этилмаган ҳолда қўлланилишини кўриб ҳам куюнаман, ҳам жаҳлим чиқади: халқимиз маънавияти шу кетишда қаёққа боради???\nБу саволни кейинги пайтларда мен тез-тез эшитадиган бӯлиб қолдим. Бир пайтлар ҳамма нарсани ӯз номи билан айтиш керак, деган гап тез-тез такрорланадиган бӯлиб қолди. Лекин кейинги пайтларда бошқа соҳаларда каби адабиётда ҳам ана шу ӯз номини тилга олишга журъат этадиганлар кичик даврадан ташқари чиқмайдиган бӯлиб қолишгани таъкидланмоқда. Улуғбек Ҳамдамнинг фақат бадиий адабиёт эмас, балки халқнинг маънавий-маънавий савияси, бадиий дидини ҳам ӯйлаб айтган гаплари чақмоқдек ӯтиб кетмаса эди, деган ташвишлар ҳам йӯқ эмас.\nАудио Ўзбек адабиётнинг бугуни қандай?


Филиппинда жангарилар 19 нафар тинч аҳоли вакилини ўлдиришди\n14:45 / 28.05.2017\nЖангарилар Филиппин жанубида 19 кишини ўлдиришди, ҳукумат қўшини ва террорчилар ўртасидаги тўқнашувларнинг умумий қурбонлари сони 85 кишига етди. Бу ҳақида ҳарбийлар маълумотига асосланиб, France Press хабар берди.\nФилиппин ҳукумати маълумотларига кўра, жангариларнинг тинч аҳоли вакилларини ўлдириши ҳозирда ҳукумат қуролли кучлари ҳамда ИШИД террорчи гуруҳини қўллаб-қувватловчилар ўртасида зиддият кузатилаётган Марави шаҳрида рўй берган. Ҳалок бўлганлар орасида 3 нафар аёл ва бир бола ҳам бор. Қурбонлар жасади шаҳардаги университет яқинидан ҳарбийлар томонидан топилган.\n"Бу тинч аҳоли вакиллари, аёллар... Биз уларнинг жасадини қидирув-қутқарув операцияси давомида топдик", - дейди ҳарбийлардан бири.\nТаъкидлаш жоизки, Филиппин армияси Марави шаҳри жанубида жами 13 жангарини йўқ қилди.\nФилиппин ИШИД қурбонлар зиддият


“Саломатлик” ордени ва “Соғлом турмуш” медали таъсис этилди | Qalampir.uz\n“Саломатлик” ордени ва “Соғлом турмуш” медали таъсис этилди\nЖамият\t27 Май 11:11 2379\nКеча, 26 май куни “Саломатлик” ордени ва “Соғлом турмуш” медали таъсис этиш тўғрисида икки қонун Президент томонидан имзоланди. Қонунлар билан орден ва медаль тўғрисидаги низом тасдиқланди.\nУнга кўра, “Саломатлик” ордени билан Ўзбекистон фуқаролари мамлакатимизда соғлиқни сақлаш тизимини ривожлантириш, аҳоли саломатлигини яхшилаш ҳамда ушбу соҳада халқаро ҳамкорликни мустаҳкамлашдаги алоҳида хизматлари учун мукофотланади. Орден билан чет эл фуқаролари ва фуқаролиги бўлмаган шахслар ҳам мукофотланиши мумкин.\n“Саломатлик” ордени икки даражадан иборат бўлади. Мукофотлаш, қоида тариқасида, қуйидаги тартибда: аввал II даражали орден, орадан камида 3 йил ўтганидан кейин I даражали орден билан тақдирлаш тарзида амалга оширилади.\nI даражали “Саломатлик” ордени билан мукофотланган шахслар базавий ҳисоблаш миқдорининг 30 баравари миқдорида, II даражали “Саломатлик” ордени билан мукофотланган шахслар базавий ҳисоблаш миқдорининг 25 баравари миқдоридаги бир марталик пул мукофоти олади.\nI ва II даражали “Саломатлик” ордени билан мукофотланган шахслар қонун ҳужжатларида белгиланадиган имтиёзлардан фойдаланади. Қонун расмий эълон қилинган кундан эътиборан кучга киради.\n“Соғлом турмуш” медали билан эса аҳоли орасида соғлом турмуш тарзини шакллантиришга қўшган ҳиссаси учун соғлиқни сақлаш муассасалари шифокорлари, ОАВ вакиллари ва блогерлар, фуқаролар, намунали оилалар ва спортчилар ва бошқа шахслар мукофотланадилар.\nМедал билан мукофотланган шахслар базавий ҳисоблаш миқдорининг 10 баравари миқдоридаги бир марталик пул мукофоти олади ва қонун ҳужжатларида белгиланадиган имтиёзлардан фойдаланади.\nЭслатиб ўтамиз, Ўзбекистон Республикаси Олий Мажлис сенати тўртинчи ялпи мажлисида ушбу қонунни маъқуллаган эди.\n18 Сентябрь 18:04 44739\n18 Сентябрь 20:50 41132\n18 Сентябрь 08:06 40335\n18 Сентябрь 15:05 34609\n18 Сентябрь 23:26 30304


Қирғизистон Омбудсмени Турсунбек Акун собиқ ўзбек имомини ҳимоя қилаётганлардан бири.\nМазкур воқеа юзасидан тарқатилган айрим хабарларда айтилишича, Франция, АҚШ, Швеция ва Россиядаги айрим ҳуқуқ ҳимояси ташкилотлари ҳам мана шундай илтимос билан Қирғизистон Бош прокуратурасига мурожаат жўнатган. Бироқ Бош прокуратура ҳозирча бу каби мурожаатлар олинганини тасдиқлагани йўқ.\nБишкеклик ҳуқуқ ҳимоячиси Азиза Абдурасулова Қирғизистон ҳуқуқ ҳимоячилари кенгаши расмий Бишкекдан Ҳабибулло Сулаймоновни Тошкентга топширмасликни илтимос қилаётганини айтди.\nҲабибулло Сулаймонов ўтган йилнинг 7 октябрида Ўзбекистон сўрови билан Қирғизистон миллий хавфсизлик қўмитаси томонидан Бишкекда қўлга олинган. Расмий Тошкент уни Конституциявий тузумга тажовуз қилишда айбламоқда. Қирғизистон Бош прокуратураси Сулаймоновни Тошкентга қайтариш ҳақида қарор чиқарган эди.\n- Ҳабибулло Сулаймонов Ўзбекистонда жамоат хавфсизлиги ва жамоат тартибига қарши ҳаракатлари, Конституциявий тузимга таҳдид солувчи фаолияти учун айбланиб, халқаро қидирувда бўлган, -деб билдирди Қирғизистон Бош прокуратураси расмийси Канатбек Султанов.\nҚирғизистон Бош прокуратурасининг Ҳабибулло Сулаймоновни Тошкентга қайтариш қарорига нисбатан адвокат Токтогул Абдиев томонидан киритилган шикоят аризаси 28 январ куни Бишкек шаҳар судида кўриб чиқилиши лозим эди. Бироқ суд мажлиси бошланмасдан туриб, бошқа кунга қолдирилган.\nҲабибулло Сулаймоновнинг ўз номини эшиттирмаслик шарти билан Озодлик радиосига суҳбат берган яқинларидан бирининг айтишича, суд мажлиси бир ҳафтадан сўнг- 5 феврал куни бўлиб ўтиши айтилган. Маҳкаманинг нима сабабдан қолдирилгани маълум эмас.\nҲабибулло Сулаймонов 1957 йил 30 январида Фарғона вилоятида туғилган. 1989 йилда Тошкент вилояти Янгийўл шаҳри масжиди имом ҳатиби бўлди. Кейинроқ Тошкентдаги маҳалла масжидига имомлик қилган. 1997 йилда масжидда “ваҳобий”лар таъсирини кучайтириб юборгани учун деган айблов билан ишдан бўшатилган.\nХабарларда айтилишича, Ҳабибулло Сулаймонов ўзига нисбатан таъқиблардан қочиб, 2001 йили Бишкекка келган ва бу ерда савдо-сотиқ билан шуғулланган.У 2012 йилнинг 19 ноябрида Қирғизистон расмий идораларига бошпана изловчи шахс мақомини бериш илтимоси билан ариза киритган. Бироқ ариза шу кунгача рўйхатга олинмаган.\nҚирғизистон Омбудсмени Турсунбек Акун қирғиз ҳукуматига Ҳабибулло Сулаймоновга қочқин мақомини бериш юзасидан илтимоснома киритган эди.


Манзилингиз:Муслимаат»Муслима»Аёллар учун муҳим – ғийбат ва туҳматдан қандай қутулиш мумкин?\nBy Muslimaat on\t Noyabr 20, 2014 Муслима\nМенинг исмим Элвира. Мен – умр йўлдош ва жажжи қизалоқнинг онасиман. Тиббий руҳшунос ва психиатр докторман. Икки йил гешталттерапевт (руҳий терапиянинг йўналишларидан бири) соҳаси бўйича таълим олганман. Аёл бўлганим боис, унинг жамиятдаги ўрни нақадар муҳимлигини биламан. Қуйида сизлар билан ўз кузатувларим ҳақида ўртоқлашиб, ҳаётимизнинг руҳий жабҳасини ёритиб бермоқчиман. Ўйлайманки, сизни қийнаётган саволларга жавоб топасиз ва ўзингиз учун фойдали бўлган ишларга бел боғлайсиз.\nАёл умр йўлдош, она, қиз, опа, сингил, кимнингдир дугонаси, қўшниси, ишдаги ҳамкасби бўлиши табиий бўлган хислатларни, шунингдек, ижтимоий ўрнидан завқ олиш учун баъзи бир билимларни талаб қилади. Бу билимлар фақатгина дунёвий эмас, балки диний илмда ҳам мужассамдир. Диний билимлар дунёвий билимларга зид бўлмаган ҳолда, уларни оқилоналик билан тўлдириб боради. Қуйидаги сатрлар сизга ёқади ва фойдали бўлади, деб умид қиламан.\nКелинг, аввало, туҳматнинг келиб чиқиш механизмини кўриб чиқайлик. Унинг асоси эса ўз манфаатларини устун қўйиш, иккиюзламачилик, ҳасад, рашк, нафрат ва ҳоказолардир. Туҳматчи ҳеч қачон руҳшунос қабулига келиб, иккиюзламачиликдан даволашини сўрамайди. Аммо уйқусизлик, тез аччиқланиш, ғазабдан ва яқинлари билан ўзаро алоқалар бузилаётганидан шикоят қилиб келади.\nРуҳшунос эса ўз навбатида унинг ахлоқини эмас, балки руҳий-эмоционал ҳолатини тўғрилашга, беморнинг ҳаёт тарзини яхшиланишига ҳаракат қилади. Бу йўлда руҳшунослик ва Исломнинг мақсадлари турличадир. Лекин руҳшунос туҳматга олиб келувчи рашк ёки ҳасад каби иллатларнинг олдини олишга ёрдам бериши мумкин.\nМуқаддас Қуръон Каримда туҳмат ҳақида нималар дейилган:\n«(Кишилар ортидан) ғийбат қилувчи, (олдида) масхара қилувчи ҳар кимсанинг ҳолига вой!» (Ҳумаза, 1).\nШунингдек, «Нур» сурасини ўқиб чиқиб ва олимларнинг бу сура ҳақидаги фикрларини ўрганган ҳолда, туҳмат ва унинг оқибатлари ҳақида батафсилроқ тушунча ҳосил қилиш мумкин. Хулоса қилиб айтсак, ғийбатни «тасодиф, эхтиётсизлик», туҳматни эса «идрок қилиш ва аниқ бир мақсад» келтириб чиқаради. Шундай экан, ғийбат ғийбат қилаётган одамнинг туҳмат қилиш ёки қилмаслигини, унинг ахлоқининг даражаси ва кўзлаган мақсадини белгилаб беради.\nБулардан келиб чиқиб айтиш мумкинки, уй бекаси ошхонасида яқин дугонаси билан кўпроқ ғийбат қилади. Турмуш ўртоғининг бу сафар ҳам қуруқ ваъдасидан аламзада бўлган аёл эрини ёмонлайди, лекин ўз айбини беркитмоқчи бўлган аёлгина туҳмат қилади.\nҲаётимизда тез-тез учраб турадиган яна бир иллат – сир сақлашни билмаслик ҳақида ҳам икки оғиз сўз. Унинг келиб чиқиш механизмини аёлнинг мақсади белгилаб беради. Агар аёлга эътибор етишмаётган бўлса, у «бехосдан» унга ишонилган сирни айтиб қўяди. Агар у суҳбатдоши билан яқинроқ муносабатда бўлишни истаса, ўзи билган сир билан ўртоқлашади. Агар у бирор нарсани билиш ниятида бўлса ёки олдиндан режалаштирган ишининг натижаси шу сирнинг ошкор бўлишига боғлиқ бўлса, аёл ҳеч иккиланмай сирни ошкор қилади.\n«Мени сирларни сақлай олмаслик касаллигидан даволаб қўйинг» деган шикоят билан аёл киши руҳшуносга бормаса керак. У ҳаттоки, бу иллат унинг кундалик ҳаётига салбий таъсир кўрсатаётгани ҳақида ўйлаб кўрмайди ҳам. Руҳшунос аёлнинг сирни ошкор қилганидан кейинги жараён билан ишлайди.\nМасалан, унинг турмуш ўртоғи ёки қариндошлари билан муносабатининг бузилиши. Ва юқорида айтиб ўтилганидек, руҳшунос ахлоқ билан эмас, шикоятлар билан ишлайди. Шундай бўлса-да, руҳий терапия аёлнинг хулқ-атворидаги бир қанча иллатларнинг тўғриланишига, атрофидагилар билан ўзаро муносабатларининг яхшиланишига ва гап-сўзларини идрок этиб, етти ўлчаб бир кесишига ёрдам беради.\nИймон келтирган ҳар бир банданинг мақсади ― ўз хулқини гўзаллаштирган ҳолда Аллоҳ таолонинг розилигига эришиш. Ва бу орқали ҳаётнинг ҳар бир жабҳасида учраб турувчи муаммоларнинг ечимига муваффақ бўлиш. Жумладан, одамлар билан ўзаро муносабат инсон ички руҳиятининг ташқи олам билан мувозанатда сақланиши, ҳаётнинг нақадар чуқур маънога эга эканини тушунишга ёрдам бериб, масъулиятни ҳис этишга ва ҳаётдаги ўрнини белгилай олишга ўргатади. Шунингдек, қалби ва хатти-ҳаракатларини оқилоналикка чорлаб, турли қалб хасталиклари ва руҳий тушкунликнинг олдини олади.\n«Тилни тийиш» уни тўғри ишлатилиш маъносини англатади. Тилни ғийбатга, туҳматга, жанжалга, одамлар ёки ҳайвонларни қарғашга, мазах ва масхара қилишга, сирларни сақлай олмасликка ва ҳоказоларга ишлатмасликдир. Шу ерда аёллар учун муҳим бўлган суҳбатимизни якунласак. Аёл учун унинг ўзини ва оиласини бахтга элтувчи ҳар бир нарса муҳимдир. Токи у тилини тия билар экан, ҳар бир куни қувонч ва яхшиликларга тўла бўлади, иншааллоҳ.\n«islam-today.ru» сайтидан олинди.\nayol g'iybat tuhmat


МУСТАҚИЛЛИККА ЭРИШИШДА ИСЛОМ КАРИМОВНИНГ МЕҲНАТИ НАРИ ТУРСИН,ҲАТТО РОЛИ ҲАМ ЙЎҚ” – mulkdor.com\nМУСТАҚИЛЛИККА ЭРИШИШДА ИСЛОМ КАРИМОВНИНГ МЕҲНАТИ НАРИ ТУРСИН,ҲАТТО РОЛИ ҲАМ ЙЎҚ”\nJune 27 2020, 04:06 ТарихЎзбекистон\nМустақиллик қандай “келди” ва унда Ислом Каримов роли нақадар катта? O’zbekiston Islom Karimov\nИслом Каримов, Борис Ельцин ва Нурсултон Назарбоев МДҲ эълон этилган матбуот анжуманида, Олмоти, 21 декабрь 1991 йилСУРАТ МАНБАСИ,ITA\nИслом Каримов, Борис Ельцин ва Нурсултон Назарбоев МДҲ эълон этилган матбуот анжуманида, Олмоти, 21 декабрь 1991 йил\nСамарқанд Давлат университети доценти, физика-матемактика фанлари номзоди Абдулла Қуватовнинг ёзишича, мустақил Ўзбекистон тарихи мустақилликка етаклаган йиллардан сақланиб қолган ҳужжатлар, гувоҳлар ва матбуот лавҳалари орқали қайта таҳлил қилиниши керак. Унга кўра, Ўзбекистон мустақилликка эришишида унинг биринчи президенти Ислом Каримовнинг меҳнати катта бўлган, дейиш нотўғридир.\nҚуйида Абдулла Қуватовнинг Би-би-сига йўллаган мақоласини эътиборингизга ҳавола қиламиз. Муаллиф фикри таҳририят нуқтаи назаридан фарқ қилиши мумкин. Би-би-си бу мавзуда барча фикрлар учун очиқ.\nМустақиллик қандай “келди”?\nСобиқ совет республикалари орасида 10 та республика СССР дан мустақиллигини (ёки Мустақиллик Декларациясини) Ўзбекистондан олдин эълон қилган ва ўша кунни байрам қилишади. Бизнинг Республикамизда Россия ва бошқа баъзи иттифоқчи республикалар каби Мустақиллик Декларацияси қабул қилинган кун, мустақиллик куни сифатида байрам қилинмайди.\nҚирғизистон Республикаси мустақилликни Ўзбекистон билан бир кунда эълон қилган. Учта Республика Қозоғистон, Туркманистон, Тожикистон СССР дан мустақиллигини Ўзбекистондан кейин эълон қилган.\nЛитва 11 март 1990 йил\nЛатвия 4 май 1990 йил\nЭстония 8 май 1990 йил\nРоссия 12 июнь 1990 йил\nБелоруссия 27 июль 1990 йил\nАрманистон 23 август 1990 йил\nГрузия 9 апрел 1991\nУкраина 24 август 1991 йил йил\nМолдова 27 август 1991 йил\nОзарбайжон 30 август 1991 йил\nЎзбекистон 31 август 1991 йил\nҚирғизистон 31 август 1991 йил\nТуркманистон 27 октябрь 1991 йил\nТожикистон 9 сентябрь 1991 йил\nҚозоғистон 16 декабрь 1991 йил\nДемак, Ўзбекистон Республикасининг мустақиллигини эълон қилиш қахрамонликка кирмайди. Ўз давлатининг мустақиллигини эълон қилган бирорта собиқ совет республикасининг раҳбари “қахрамон”га айлангани йўқ (Ўрта Осиёнинг баъзи республикаларидан ташқари). Ҳатто, Қирғизистонда мустақилликни эълон қилган ва демократик жамият пойдеворига тош қўйган Президент Асқар Ақаев кейинроқ халқ томонидан раҳбарликдан қувилди.\nАбдулла Қуватов, СамДУ доценти\n-Бизда ҳам “эълон қилиш” қаҳрамонлик бўлмаганлиги учун ўша вақтда бу воқеаларнинг тўғридан-тўғри гувоҳи бўлган олий совет депутатлари ҳатто қарсак ҳам чалмаган эди. Агар биз мустақилликни “орзиқиб кутган бўлсак”, “курашган бўлсак”, қарсаклардан зал ларзага келарди, худди футболдаги каби кўзидан қувонч ёшлари тўкиб депутатлар бир бирини қучоқлашиб табриклашарди, халқ ҳам ўша кун кўчада, уйида байрам қиларди.\nКейинчалик бу Ўзбекистон матбуоти, радио телевиденияси, раҳбарияти томонидан “қаҳрамон”ликка айлантирилди. “Қаҳрамон”нинг ўзи ҳам ўша мустақиллик учун “кураш” даври ҳақидаги китоблари, нутқлари билан бунга катта ҳисса қўшди. Ўзбекистонда бу китобларда, нутқларда келтирилган фактларга, айтилган фикрларга жавоб беришнинг, эътироз билдиришнинг имкони йўқ эди. Лекин ўша вақтларда яшаган, ўша кунларни кўрган, иштирок этган, демак жонли гувоҳи бўлган миллионлаб ватандошларимиз ҳали ҳаёт ва улар нима бўлганини жуда яхши билади.\nИккинчидан, СССР нинг тақдири ҳал бўлган 18-21 август воқеаларининг ҳар бир соати, йирик иштирокчиларнинг ҳатти -ҳаракати ҳақида батафсил ёзилган ёзма манбалар – расмий ҳужжатлар, разведка маълумотлари, газета, журналларнинг мақолалари, радио телевидениянинг эшиттириш ва кўрсатувлари, жумладан Москвада ишлаган чет эл мухбирларининг лавҳалари архивларда бўлиши керак. Бу ерда ёлғон айтиб, обрў олишнинг иложи йўқ.\nЎша қоронғу кунларда Қирғизистон раҳбари Асқар Ақаев ГКЧП ни қоралаб, Борис Ельцин бошчилигидаги демократик кучларни қўллаб баёнот берди. 20 августда Қозоғистон раҳбари Нурсултон Назарбоев ҳам уларга қўшилди. Бундай баёнот Ўзбекистон раҳбарияти томонидан бўлгани йўқ.\nСССР нинг тақдири ҳал бўлган ўша ниҳоятда ташвишли, қора кунларда Совет Иттифоқининг Президенти Михаил Горбачев Форос санаторийсида тутқунликда бўлса, унинг ҳукумати аъзоларининг аксарияти ГКЧП да қатнашганлиги учун Москвада қамоққа олинган эди.\nЖумладан мудофаа, даҳшатли КГБ каби куч ишлатувчи вазирликларнинг раҳбарлари ҳам қамалди, ички ишлар вазири Борис Пуго эса қилган иши нотўғри бўлганини кўриб ўзини ўзи отди. Демак бирор республикага бу вазирликларнинг аскару милициясини юбориб совет тузумини ҳимоя қилишнинг имкони йўқ эди, яъни қўрқишга ҳожат қолмаган эди.\nУчинчидан, СССР Президенти М.С.Горбачев билан Россия Президенти Борис Ельцин ўртасида катта келишмовчилик ва рақобат бор эди. Ўша ошкоралик вақтларидаги матбуот, радио, телевидение эркин бўлганлиги учун, улар орқали бу келишмовчиликни бутун халқ, мамлакат биларди, телевизор орқали кўрарди.\nГорбачев ва унинг вазирлари қамоққа олиниб раҳбарлик лавозимларидан маҳрум бўлди. Горбачев яна раҳбарликка келмаслиги учун, у раҳбар бўлган СССРнинг бўлмаслиги, унинг таркибига кирувчи иттифоқчи республикалар ундан чиқиши, яъни ўз “аравасини тортиши” керак эди. Балки телефон орқали Ельциннинг сафдошлари томонидан бошқа республикаларнинг раҳбарларига шу гап айтилгандир, айтилмаган тақдирда ҳам “қамоқхонанинг” қоровуллари қамоққа олиниб “асрга олинганларнинг” чиқиб кетиши учун эшиклари ланг очиб қўйилди.\nШундай қилиб 1991 йил август ойида СССР Президенти Горбачев ҳам ҳукуматсиз, ҳам иттифоқчи республикаларсиз қолганди… Ўша вақтларда СССР Олий Советининг сессиялари кўп кун давом этарди. Ошкоралик замони эди, сессиянинг мажлисларини телевидение тўғридан-тўғри кўрсатарди, матбуот, биринчи навбатда “Известия” газетаси сессияда чиқиш қилган депутатларнинг нутқларини батафсил босиб чиқарарди. Кейинроқ ҳамма сессияларнинг стенографик ҳисоботлари алоҳида-алоҳида журнал кўринишда катта тиражда нашр қилинди.\nСессияда Болтиқбўйи республикаларидан сайланган депутатларга сўз берилганда, уларнинг деярли ҳаммаси муҳокама этилаётган масала бўйича фикр билдиришмасдан фақат бир нарсани таъкидлардилар – Риббентроп-Молотов пактини бекор қилиб бизнинг мустақиллигимизни тан олинг, мустақиллик беринг, дейишарди. Баъзида шундай бўлардики, бу гаплари учун уларга таъна тоши отилар, ҳақоратлар ёғдириларди. Бундайларнинг орасида афсуски раҳбарият, аниқроғи республика раҳбари чизиб берган “чизиқдан” чиқмайдиган бизнинг вакилларимиз ҳам бўларди.\nЛекин, Ўзбекистонлик бирор депутат, шу жумладан Ўзбекистон раҳбари Ислом Каримов бирор марта мустақиллик тўғрисида на матбуотда на сессияларда оғиз очган. У вақтларда хоҳлаган нарсани гапириш мумкин эди. Ўша мажлисларда рўй берган воқеаларнинг ҳаммаси “қарсаклар”, “давомли қарсаклар” , “залда кулги”, “фалон депутат ёки депутатлар гуруҳи норозилик билдириб залдан чиқиб кетди”ларигача тарих саҳифаларига муҳрланган.\nТабиий савол туғилади, қайси сиёсатчилар билиб-билмасдан шу шароитларни муҳайё қилди. Албатта биринчи навбатда СССР Президенти Михаил Горбачев ва унинг яқин сафдошлари. Горбачев нафақат собиқ 15 республиканинг, балки Европа ва Осиёнинг коммунистик давлатларини мустақил бўлишига сабаб бўлди. Горбачевнинг бу хизматлари Европа давлатлари, халқлари ва дунё демократик жамоатчилиги томонидан юксак қадрланади. Шунинг учун ҳам Гобачевга тинчлик бўйича Нобель мукофоти берилган.\nСовет тузумини маъқуллаб уни қўмсайдиганлар ёки ўз вақтида ундан танбеҳ олганлар Совет Иттифоқининг тарқаб кетишида Горбачевни айблайдилар. Бу тўғри айблов, лекин Совет Иттифоқи тарқаб кетмаганда қандай қилиб мустақил бўлардингиз?\nАйнан Горбачев (билиб-билмай, тўғри-нотўғри) бошлаган қайта қуриш ва ошкоралик сиёсати бир томондан СССРни кучсизлантирди, иккинчи томондан одамларнинг онгида ўз ҳақ-ҳуқуқини англашга, уни ҳимояси учун курашга, демократик тамойилларнинг пайдо бўлишига йўл очди, имконият яратди. Шунинг учун мен собиқ Совет Республикаларининг жумладан, Ўзбекистоннинг мустақил бўлишида қайси сиёсатчининг, шахснинг роли катта деган саволга, ўша йилларнинг онгли гувоҳи сифатида яна бир марта «Михаил Горбачевнинг» деб жавоб бераман.\nРеспубликамизнинг мустақилликка эришишида Ислом Абдуғаниевич Каримовнинг меҳнати нари турсин, балки роли ҳам йўқ. Мустақилликдан кейин ҳар бир собиқ республика, “қардош” халқ демократия, иқтисод ва ижтимоий соҳаларда нимага эришган бўлса, унга ўша ҳалқ ва унинг етакчилари масъул.\n“Пойтахт: Абдулҳамид” сериалининг намойиши тўхтатилиши кўп эътирозларга сабаб бўляпти. Қизиқ, бир-икки ой олдин бир турк сериалининг тақиқланишини талаб қилганлар энди бошқа ...\nМақолаларFebruary 22 2019, 07:02\nАЛПТЕГИН (тахм. 885-963)-сомонийлар лашкарбошиси. Наср ибн Аҳмад Сомоний даврида висоқ боши, хайл боши, ҳожиб даражасига кўтарилди; Нуҳ ибн Наср Сомонийнинг ўғли ...\nТарихDecember 4 2018, 03:12


www.migrant.mobi > Мулоҳаза > «Америка орзуси». АҚШга кўчиб кетмасликка 10 сабаб\n«Америка орзуси». АҚШга кўчиб кетмасликка 10 сабаб 3 176\n«Хорижда» Telegram-канали муаллифи Қўшма Штатларга кўчиб ўтгандан кейин қандай қийинчиликлар билан тўқнаш келиш мумкинлиги ва улардан ўтиш «қиймати» ҳақида маълумот берди.\nМен ҳар куни ўз Telegram-каналим ўқувчиларидан кўплаб саволлар оламан, уларнинг аксариятида шундай сўзлар бор: «Кўчиб кетиш керакми ёки йўқ?». Бошқа томондан, мен юзлаб америкалик муҳожирлар билан танишман, уларнинг тақдирини кузатдим ва бир неча хулосаларга келдим. Биринчиларга иккинчиларнинг тажрибаси асосида жавоб беришга ҳаракат қилиб кўраман.\nБарча муҳожирликни турлича бошидан кечиради: баъзиларда кўчиб ўтиш енгил кечади ва метамфетамин эйфориясини уйғотса, бошқаларда бутун ҳаёти фожиасига айланади. Маълум бир инсон учун муҳожирлик қийинчиликлари объектив параметрлар билан белгиланади: инглиз тилини билиш, талабгир мутахассисликка эга бўлиш, молиявий имкониятлар ва легал мақомга эришиш бўйича қулай вариантлар.\nБу параметрларни ўлчаш (сон бўйича) ва баҳолаш (сифат жиҳатидан) мумкин: инглиз тилини билиш даражалари бор, талабга эга мутахассисликлар ҳаммага маълум (дастурчилар, муҳандислар, олимлар, тадбиркорлар, спортчилар ва ҳоказо), молиявий имкониятлар нолларнинг маълум миқдори билан ўлчанади, легал мақомга эришиш вариантлари эса аввалдан тушунарли (оила билан бирлашиш, лотереяни ютиб олиш, олинган ишлаш визаси, инвестициялар орқали грин-карта) ва баъзан анча мураккабдир (фуқароликка эга инсон билан оила қуриш, сиёсий бошпана, АҚШ ҳудудида иш берувчини излаш ҳамда бошқалар).\nБу кўрсаткичлар бўйича исталган муҳожирни «яхши – ёмон» томонга жойлаштириш мумкин, ҳамда инсон «ёмон» томонга қанчалик яқин бўлса, Америка орзусининг ўрнига Помпей ҳалокатини қўлга киритиши эҳтимоли шунчалик юқоридир.\nБу мақолада – АҚШга кўчиб кетмаслик бўйича ўнта сабаб келтирилади. Бу агарда сиз йўлнинг энг бошида турган бўлсангиз, жуда фойдали маслаҳатларга айланиши мумкин.\n1. Муҳожир комплекси\nМуҳожир комплекси – бу маҳаллий аҳолига нисбатан ўзининг «иккинчи тоифали» эканини ҳис қилиш туйғуси бўлиб, ўз кучига тўғри баҳо бериш, иш унумдорлиги ва ҳаттоки соғлиққа таъсир кўрсатади. Комплекс ўзини ўраб турган муҳит билан таққослаш фонида ривожланади: улар тил билади, мен – йўқ; уларда ҳужжатлар бор, менда – йўқ; улар яхши жойларда ишлайди, мен – йўқ; улар катта уйларни сотиб олади, мен биттагина хонани ижарага оламан.\nБарча муҳожирлар ҳам бу комплекс билан тўқнаш келмайди, бироқ бунга учрайдиганлар, уни оғир қабул қилади, кўплар эса ҳаётдаги энг мураккаб давр сифатида баҳолашади.\nМенинг назариямда айнан муҳожир комплекси кўчиб ўтаётганларда узоқ муддатли тушкунлик – депрессияга сабаб бўлади.\nМуҳожирнинг тўртта параметр бўйича (инглиз тили, пуллар, мутахассислик, легал фаолият) позициялари қанчалик кучсиз бўлса, ўзига етарли баҳо бера олмасликнинг ривожланиш эҳтимоли шунчалик юқоридир. Ҳолат унинг пайдо бўлиш сабаблари билан эмас (тилни – ўрганиш, ҳужжатларни – олиш, ишни – топиш, уйга эса – маблағ ишлаб топиш мумкин), балки ўз қадрини билиш ва ўзига ишончнинг йўқолиши билан хавотирли, бу инсоннинг муваффақиятларга эришиш имконини деярли йўққа чиқаради.\n2. Ижтимоий дауншифтинг\nАгарда банк ҳисоб рақами олти сонли рақам билан хурсанд қилмаса, мутахассислик эса АҚШга иш бўйича таклиф қилиш эҳтимолини йўққа чиқарса, биринчи вақтларда жуда кўп, ва ўзингизга ярашмайдиган ишда меҳнат қилишингиз талаб этилади.\nАҚШда ҳаёт қиймати юқори, демак икки авлоднинг йиғиб қўйган пулларини тезда – бир неча ой ичида кўкка совуриш эҳтимоли катта. Катта бувангиз томонидан йиғиб қўйилган захирани сарфлаш ниятида эмаслигингиз, бироқ қандайдир йўл билан яшаш кераклиги туфайли, исталган ишга рози бўлишга мажбур бўласиз – бу қора ишлар эса жуда ҳам ақллиларга мўлжалланмаган.\nФото: Boone County Family Resources\nРесторанда деярли барча ишлаши мумкин, бироқ бу оғир ва паст ҳақ тўланувчи ишдир\nПулсиз ва тилни билмай келганлар орасида шундай касблар оммабопки, уларнинг эгалари Forbes сюжетларига камдан-кам киради: қора ишчилар, қурувчилар, официант, фаррош, энага, хостес, юк ташувчи, таксичи ва қоровул. Уларнинг кўпчилиги ўз ватанларида анча нарсаларга эшириб бўлган – танишлар ёрдамида, омад туфайли ёки ишбилармонлик кўникмалари орқали – бироқ улар маълум бир ижтимоий даражани эгаллашган бўлиб, у билан энди хайрлашиш талаб этилади ҳамда Америка жамиятининг энг тубига қараб ҳаракатланиш бошланади. Ҳамма ҳам бунга бардош бера олмайди.\n3. Стресс даражаси\nСтресс – бу организмнинг муаммоларга табиий реакцияси, ҳамда у чекланган миқдорда ҳаттоки фойдали, сабаби фикрларни тиниқлаштиришга ёрдам беради. Бироқ муҳожир доимий равишда тўқнаш келувчи стресс, оддий иш ёки ўқув стрессидан бир неча баробарга кўпроқ.\nИш излаш қийинчиликлари, мослашиш, уй-жой ижараси (бунда сизнинг кредит тарихингиз йўқлиги учун муаммолар пайдо бўлади), ҳисобларни очиш, суғурта олиш ва янги муҳитда ҳаёт кечириш жиддий стресс даражасига олиб келиши мумкин, у клиник нуқтаи назардан хавфлидир. Мен юқори тана ҳарорати ва стресснинг бошқа соматик кўринишлари туфайли оёқда тура олмаган муҳожирларни кўплаб кўрганман, улар шунчаки ҳиссиётларини жиловлай олишмаган.\nБундай «янги одам стресси» иккита вайронакор кучга эга: у нафақат шунчаки ёқимсиз (исталган ўта кучли стресс каби), балки кишига энг масъулиятли паллада, у ижобий кайфиятда ва энергияга тўла бўлиши лозим бўлганида таъсир кўрсатади. Натижада кўчиб ўтиш билан боғлиқ муаммоларни конструктив ва босқичма-босқич ҳал қилиш ўрнига, инсон атрофдагилардан ёпилади ҳамда кўпинча депрессия шаклини олувчи ҳолат билан курашади. Депрессия эса – бу клиник ҳолат бўлиб, у жиддий даволашсиз ҳеч қаерга йўқолмайди.\n4. Бахт даражаси\nМен ҳар йили Global Wealth Report от Credit Suisse Research Institute’ни ўқийман. 2017 йил учун ҳисобот шуни кўрсатадики, дунёдаги барча бойликларнинг деярли ярми Шимолий Америка ҳиссасига тўғри келади.\nФото: Suisse Research Institute\nЖаҳон бойликларининг қарийб ярми ва Ер аҳолисининг атиги 5 фоизи Шимолий Америка ҳиссасига тўғри келади\nБироқ бу америкаликлар ва маҳаллий муҳожирлар барчадан бахтли ҳаёт кечиришини англатадими? Ҳар доим ҳам эмас: бойлик билан кўрсатилувчи фаровонлик даражаси стресс ва бошқа ижтимоий муаммолар даражасига камайтирилиши керак, улар моддий ўзига тўқлик билан бир мажмуада юради.\nАҚШга кўчиб ўтишда ҳаёт даражасининг ўсиши (агарда муҳожир Швейцария ёки Данияния тарк этмаса, бу, ростини айтганда, жуда камдан кам учрайдиган сценарий) стресс даражасининг ошишини ёпиб кета олмайди. Бахт – субъектив материя бўлиб, унинг кўплаб омилларга боғлиқлиги инобатга олинса, инсон фақат уни воқеа содир бўлиб ўтгандан кейин баҳолаши мумкин. Кўплаб муҳожирлар орадан бироз вақт ўтиб, кўчиб ўтишларидан аввал ҳаётларида бахт кўпроқ бўлганини пайқай бошлайдилар. Энг асосийси шу эмасми?\n5. Ижтимоий интеграция ва тил билиш\nСиз қачонлардир ўзингизни кўринмас, ҳаттоки минимал ижтимоий интеракцияга қодир бўлмаган сифатида ҳис қилганмисиз? Агарда ҳали бу рўй бермаган бўлса, инглиз тилини билмайдиган муҳожир оламига марҳамат қилинг.\nТил – бу нафақат ўзаро алоқа усули, балки шахснинг асоси ҳамдир: агарда сиз эркин гаплаша олмасангиз, ўзингизнинг соянгизга айланиб қоласиз. Яқиндагина қандайдир тўй ёки базмда бутун жамоага яхши кайфият бағишлайдиган ҳазилларни бир сония ўйлаб топишингиз мумкин эди, энди эса уч ёшли бола интеллектуал даражасида ва юз йиллик тошбақа эҳтиёткорлиги билан нима хоҳлаётганингизни билдиришга мажбурсиз.\nМаслоу эҳтиёжлар пирамидаси\nИнглиз тилини билмаслик сизни тўлақонли ижтимоий интеграция имкониятидан маҳрум қилади. Маслоу ёлғон гапирмаган: сизнинг қорнингиз қачон тўйса, соғлом ва ҳимояланган бўлсангиз, сизга муҳаббат ва тан олишлари керак бўла бошлайди, уларни эса янги давлатда қўлга киритиш анча мушкулдир.\n6. Легал фаолият олиб бориш\nАҚШда легаллашиш – бу нафақат сиз янгиликларда эшитганингиз – қурол-яроғ ва гиёҳванд моддалар, балки муҳожирларга керакли ҳужжатларни олиш ҳам муаммосидир: ишга жойлашиш, ижтимоий суғурта рақами, резидент карталари ва фуқаролик.\nБарчада муҳожирлик имкониятлари турлича: кимдир лотереяда ютиб олади, кимдир ишга таклифни қўлга киритади (ва муҳожирлик визасини), баъзилар эса АҚШ фуқаросига айланиб бўлган қариндоши билан бирлашади. Бундай одамларнинг имконияти чекланган, ва улар, одатда, оила қуриш учун одамни қидиришга, сиёсий бошпана сўрашга ёки – буни овоз чиқариб ҳам айтиш қўрқинчли, бироқ мен бунга мажбурман – АҚШда нолегал қолишга мажбурлар.\nКўпларнинг тушига ҳам кириб чиқувчи кўк ҳужжат\nБундай одамлар узоқ муддат маълум бир ҳолатда қолади: баъзиларда ҳужжатларни олиш жараёни 10 йилни талаб қилади. Шу билан бирга, ижобий қарор бўйича кафолатлар йўқ, рад жавобида эса мурожаат этувчи ўз ватанига қайтишга мажбур бўлади, гарчи йиллар давомида янги жойга мослашиб улгурган бўлса-да. Буни фожиадан бошқа сўз билан ифодалаш мумкин эмас: инсон энг қадрли ва чекланган ресурсини йўқотади – умр йилларини.\n7. Қайта таълим олиш харажатлари\nМен бутун дунёда универсал бўлган бир неча касбларни биламан: дастурчи, бош ошпаз, таксичи, официант. Бироқ шифокорлар, юристлар ҳамда муҳандислар нима қилиши лозим, уларнинг кўникмалари аниқ бир давлатга, қонунларга, нормага, техникага ва тилга боғланган, ахир?\nУлар узоқ ва ҳар доим ҳам арзон бўлмайдиган қайта тайёрланиш жараёнидан ўтишга мажбур бўладилар. У тестдан ўтказиш ва лицензия олиш билан чекланса, бу омаднинг келгани, бироқ баъзи мутахассисларга таълим олишнинг барча жараёнидан ўтиш ҳамда янги билимлар тўпламини ўзлаштириш керак бўлади.\nАҚШга кўчиб ўтиш яна партага ўтиришга мажбурлайди\nФото: The American College in Spain\nҚайта таълим олиш харажатлари – сиз эгаллаб бўлган касбни янги мамлакатда қўлга киритишга йўналтирилган вақт, пуллар ва кучни беҳуда йўқотишдир. Баъзи одамлар учун бу харажатлар юз минглаб долларга (тасаввур қилинг, масалан, адвокат ёки жарроҳни) тушиши мумкин ва кўчиб ўтиш ҳақида қарор қабул қилишда муҳим омил саналади.\n8. Муҳожир пойгаси\nЁши катта инсоннинг ҳаёти – бу нафақат таълим, иш, оила ва ҳордиқ, балки жуда кўплаб «метамаълумотлар»: бизнинг алоқаларимиз, танишлар, оддий муаммоларни ҳал этишнинг муваффақиятли усуллари ҳамда одатлар. Инсон алоқаларга мактаб давридаёқ эга бўла бошлайди, университетда буни давом эттиради ҳамда катта ҳаётга қадам қўйганида ўз атрофини бутунлай шакллантиради.\nМуҳожир, агарда қариндошлар томонидан тайёрлаб қўйилган тайёр жой ва «асос»га келмаса, алоқаларни янгидан қидириши лозим.\nҚайси клиникага мурожаат қилган маъқул? Қайси тумандан уйни ижарага олиш керак? Яхши юрист ва риелторни қаердан топса бўлади? Қисман бу муаммоларни интернет ҳамда ижтимоий тармоқларда ҳал қилса бўлади, бироқ, инсон жуда кўплаб «метамаълумотлар»дан айрилиб, барибир ўзини анча ҳимояланмаган тарзда ҳис қилади.\n9. Қарама-қаршилик ва хавфсизлик\nАҚШ фаровон бўлиб кўринса-да – қарама-қаршиликлар ҳамда можароларга тўла мамлакатдир: 325 миллион одам бир ҳудудда яшайди, бироқ турли сиёсий қарашлар, диний вазият, маданий бэкграунд, тери ранги ва энтик келиб чиқиш. Америка жамияти гарчи ҳурмат ва бағрикенглик тамойиллари асосида қурилган бўлса-да, кўплаб муаммолар гирдобида қолган, уларнинг баъзилари эса ташқарига ҳам чиқиб туради, жумладан криминал ва террорчилик хуружлари кўринишида.\n2017 йилнинг 1 октябрь куни Лас-Вегасдаги оммавий қотиллик\nАмерикадаги оммавий қотилликлар муаммоси ОАВ мультипликатори эффекти билан жуда ҳаддан ошириб юборилган, бироқ у барибир бор. Биз қотилликлар статистикасини аҳоли сонига тенглаштирганда, Албания, Нигер ва Туркманистон билан бир қатордан жой эгаллаймиз.\nАҚШда хавфли, деб бўлмайди. Бироқ, АҚШда хавфсиз эмас, деб айтса бўлади.\n10. Ватанни соғиниш\nАгарда сиз ватанингиз қадрига етмасангиз, соғинч туйғуси ҳақида фақат китобларда ўқиган бўлсангиз, ҳам биринчи, ҳам иккинчисини синаб кўришнинг энг яхши усули – муҳожирга айланиш. Соғинч турли вақтда пайдо бўлади, бироқ кўпчиликда эртами ёки кеч, барибир рўй беради.\nВатан – бу нафақат дунё харитасидаги ҳудудий бирлик ҳамда туғилганлик ҳақидаги гувоҳномадаги ёзув, балки ижтимоий-маданий ҳолатларнинг бутунбошли комплекси: инсонлар, товушлар, ҳидлар, жойлар, ҳодисалар, маданият, анъаналар, байрамлар, хотиралар, ҳазиллар, ошхона, муҳаббат, қўрқув, таксичилар, об-ҳаво ва ҳоказо.\nСизнинг ҳаётингиздаги муҳим воқеаларнинг аксарияти – яхшилари ёки ёмонлари – катта эҳтимол билан, ватанга боғланган.\nКўплар Америкага кўчиб ўтгандан сўнг асл маданиятига алоқадорлигини рад эта бошлайди, бироқ бу ўша маданиятга уларнинг ичида сақланиб қолиш ва вақти-вақти билан енгил соғинч кўринишида ўзини билдириб туришига халақит бермайди.\nАҚШга кўчиб ўтиш, эҳтимол, ҳаётингиздаги энг жиддий қарордир. У тўғри бўлиб чиқиши учун эса фантастик хаёллардан холи бўлиши керак. Ҳақиқий реаллик билан тўқнаш келиб, ўзингизни йўқотиб қўйманг яна.


Мустақилликка байроқ илаётган ишчиларни ток уриб ўлдирди\n19 январ 2018, Тошкент вақти: 12:48\nХавфдан огоҳлантириш белгиси\nМустақиллик байрами арафасида Тошбулоқ шаҳарчасини безатишга сафарбар этилган Наманган тумани ободонлаштириш бўлимининг икки нафар ишчиси электр токи уриши оқибатида ҳалок бўлди. Яна бир ишчи оғир жароҳат билан касалхонага ётқизилди.\nНаманган вилояти ҳокимининг мустақиллик байрамига тайёргарлик кўриш ҳақидаги қарорини бажариш Наманган тумани ободонлаштириш бўлимининг уч нафар ишчиси учун фожиали якун топди.\nНаманган тумани маркази Тошбулоқ шаҳарчасидаги автомобиль айланма йўли ўртасидаги панони байроқлар билан безаётган ишчилар ушлаган нарвон юқори кучланишдаги электр симига бехосдан тегиб кетган ва ишчиларни ток урган.\nВоқеа гувоҳларидан бири, Наманган электр тармоқлари идорасининг ўзини таништирмаган ишчиси 8 август кунги воқеани эслайди.\n“Колцевой автомобиль йўлининг ўртасидаги баланд панода Агробанк рекламаси бор. Байрамга тайёргарлик кўриш учун улар ўшандан колцевойга айлантириб лента, байроқчалар тортадиган бўлган. Бунинг учун улар баланд нарвонни йўлнинг ўртасидан кўтариб ўтаётганда, тепада тортилган уч фазали электр симга тегиб кетган ва уларни қаттиқ ток урган”, деди воқеа гувоҳларидан бири.\nГувоҳнинг айтишича, фалокат оқибатида ишчилар 47 яшар Боситхон Қобилов ва Қобилжон Комиловлар воқеа жойининг ўзида ҳалок бўлган. Яна бир ишчи, 41 яшар Абдурасул Турсунов эса оғир аҳволда касалхонанинг жонлантириш бўлимига ётқизилган.\nНаманган тумани ҳокимлигининг ободонлаштириш бўлим бошлиғи Комил Нуриддинов Озодлик билан суҳбатда, қурбон бўлганлар эҳтиётсизлик оқибатида ҳалок бўлганини айтди:\n“Ҳа, катта фалокат юз берди. Нарвон механически бўлган, ишни битиришгандан кейин тепасини туширмасдан олиб чиқмоқчи бўлишган эканда. Бу йигитлар техника хавфсизлиги дарсларидан ўтгану, эҳтиётсизлик қилишган. Шунақа бўп қолди, энди. Имкони борича қурбон бўлганларнинг оилаларига моддий ёрдам беряпмиз. Суғурта ҳам анча ёрдам қилади экан”, деди Комил Нуриддинов.\nЎзбекистонда корхона ва ташкилотлар ишчиларининг техника хавфсизлигига риоя қилмаслиги оқибатида фалокатлар тез-тез содир бўлиб туради.\nЖумладан, ўтган ҳафтада "Ўзтрансгаз" акциядорлик компанияси таркибидаги корхона - Ғаллаорол Магистрал газ қувурлари бошқармаси ишчи-хизматчиларидан 10 нафари 20 август эрталаб бошқармага қарашли Канализация насос станциясидаги сув моторларини таъмирлаётиб заҳарли газдан ўлган, яна 3 киши вилоят касалхонаси жонлантириш бўлимига ётқизилган эди.\n2015 йилнинг декабрь ойида “Водийгазтаъминот” унитар корхонасининг тўрт нафар ходими Фарғона шаҳридаги газ қувури қудуқларидан бирига тушиб, ишлаётган пайти газдан заҳарланиб ўлган. Тўрт газчининг ўлимига ҳам техника хавфсизлиги қоидаларига амал қилинмагани сабаб бўлгани айтилган эди.


Шолғом етиштириш сирлари | Агро-Олам.Uz\nБош саҳифа Деҳқончилик Шолғом етиштириш сирлари\nШолғом етиштириш сирлари\nАҳамияти. Шолғом илдизмеваси хомлигича, қовурилган, димланган ва қиймаланган ҳолда истеъмол этилади, шунингдек чорвага берилади. У углеводлар, оқсиллар, витаминлар ва минерал тузларга ниҳоятда бой.\nЭкиш учун тавсия этиладиган навлар. Наманган маҳаллийси, Самарқанд маҳаллийси, Муяссар навлари экилади.\nУруғ танлаш. Экиладиган шолғом уруғи тоза, юқори унувчан, касалликдан холи, ўртача катталикда, бутун ва тўла бўлиши зарур. Уруғлар бошқа ўсимликлар уруғлари ва аралашмаларидан тозаланади.\nЕр тайёрлаш. Шолғом экиладиган майдонлар ўтмишдош экин қолдиқлари ва бегона ўтлардан яхшилаб тозаланади. 1 сотих ерга 200 кг (10 сотихга 2 тонна) чириган гўнг солинади. Тупроқ 20–25 см чуқурликда чириган гўнг ва минерал ўғитлар билан аралаштирилиб юмшатилади. Йирик кесаклар майдаланиб, яхшилаб текисланади ва суғориш эгатлари олинади.\nЭкиш муддати ва схемаси. Шолғом асосан ёзда экилади. Шолғом уруғи марказий минтақа ва водий ҳудудларида 1–15 августда, шимолий ҳудудларда 25 июл–10 август, жанубий минтақаларда 20 август–20 сентябрда сепилади. Шу билан бирга эрта ҳосил олиш учун шолғом уруғини феврал ойининг охирларида сочма ҳамда уч-қатор (лентасимон) қилиб экиш мумкин. Ҳар икки усулда ҳам эгат ораси 70 см олинади. Уруғ қўлда сепилади. Ҳар 1 сотих ерга 25–30 г шолғом уруғи сарфланиб, 1,5 см чуқурликка экилади. Тупроқ хаскаш билан тирмаланиб уруғлар кўмилади.\nДИҚҚАТ! Шолғом, редиска, турп, сабзи, кўкатлар, бодринг, помидор, бақлажон, қалампир, ош лавлаги, пиёз экинларининг майда уруғларини сувда намлаб, кул, қум ёки қуруқ гўнг билан аралаштиринг, яъни ғўлакланг. Ғўлакланган уруғлар яхши сочилади, тупроқ юзасига бир текис тушади, сарфи эса камаяди.\nПарваришлаш. Ниҳоллар униб чиққандан сўнг тезда ўтоқ ва ягана қилинади. Биринчи ягана уруғ ердан униб чиқиши билан, иккинчиси 2–3 барг чиқаргандан кейин ўтказилади. Бунда туп ораси 10–12 см кенгликда қолдирилади. Қатор ораларини ва ўсимлик атрофини қўлда ёки кичик кетмон билан 15–16 см чуқурликда юмшатиб туриш лозим. сув бериб бориш керак. Ўсув даври мобайнида 10-12 марта суғорилади. Хар икки-уч суғоришдан сўнг қатор оралари юмшатилиб бегона ўтдан тозаланади.\nЎғитлаш. Шолғом экилган майдон бегона ўтлардан тозаланиб, ягана қилингандан сўнг ўғитланади. Бунда 1 сотихга соф ҳолда сульфат аммоний – 2 кг, аммофос – 1,5 кг, калий хлор – 0,5 кг меъёрда солинади.\nКасаллик ва зараркунандаларга қарши курашиш. Зараркунандалардан узунбурун, шира, барг бургалари, касалликлардан ун-шудринг ва оқ чириш кўп кузатилади. Зараркунандаларга қарши 10 сотих майдонга – ДВА-трин 10% эм.к. 40 мл, Моспилан 20% н.кук. 25–30 г меъёрда қўлланилади. Касалликларга қарши –Превикур 72,2% с.э.к. 150 мл, Курзат Р н.кук. 200–250 г, Ридомил голд 68% с.д.г. 200–250 г ёки 1 фоизли Бордо суюқлигини 60–70 литр сувга тайёрланган аралашмасини пуркаш яхши самара беради.\nҲосилни йиғиштириш. Экин совуққа чидамли бўлсада, илдизмевани тупроқ музлаб қолмасдан олдин йиғиб олиш керак. Ўртача катталикдаги шолғомнинг сифати юқори бўлади. Бироқ, ҳосил илдизмевалар диаметри 7–10 см бўлганда ҳам йиғиб олиниши мумкин.\nИқтисодий самараси. 10 сотих майдонга 200 г шолғом уруғига 40 минг сўм сарфланади. Умумий харажатлар 500-600 сўмни ташкил этади. Хосил нархи бир килограми энг паст нархда 500 сўмдан сотилганда 1 млн. 250 минг сўм бўлади. Шунда 10 сотих майдондан 750 минг сўм соф фойда олиш мумкин.\nМанба: Томорқа – даромад манбаи